Google vyhral, právo byť zabudnutým na internete zostane iba Európanom

LUXEMBURG, BRATISLAVA. Google na súde v Luxemburgu uspel. Súdny dvor Európskej únie rozhodol, že spoločnosť sa nemusí podriaďovať takzvanému právu byť zabudnutý na celom svete, ale iba v Európe. Znamená to, že Google bude musieť na vyžiadanie občanov mazať odkazy na staré a už nerelevantné články z výsledkov vyhľadávania iba v Európe. Impulzom pre zavedenie práva "byť zabudnutým" bol prípad španielskeho občana, ktorý neplatil sociálne poistenie a jeho dom sa preto dostal do dražby. Španielovi sa neskôr situáciu podarilo urovnať, nedoplatky splatil a zhabaniu domu sa vyhol. Keď však muž aj po rokoch zadal do Googlu svoje meno, zistil, že na prvom mieste medzi výsledkami vyhľadávania stále svieti odkaz na článok, ktorý sa týka nikdy neuskutočnenej dražby jeho domu. Žiadal preto, aby sa odkaz na článok, ktorý bol po rokoch nerelevantný, viac nezobrazoval. Súdny dvor EÚ potom na podnet súdov v Madride v roku 2014 rozhodol, že ľudia sa môžu obracať na spoločnosť Google so žiadosťou, aby zo svojich výsledkov vyhľadávania odstránila ich súkromné dáta. Spoločnosť musí podľa súdu zistiť, či má občan právo na to, aby niektoré informácie o ňom už s jeho menom spájané neboli. Denník New York Times pripomína, že od tohto rozhodnutia bol Google veľmi častým terčom žiadostí o stiahnutie odkazov na sporné články. Od roku 2014 dostala firma 3,3 milióna takýchto žiadostí, pričom vyhovela 45 percentám žiadateľov. Medzi žiadateľmi boli aj politici či celebrity a kritici upozornili, že právo byť zabudnutí môžu zneužívať rôzne kontroverzné osoby či pochybní podnikatelia. O výmaz určitých odkazov možno Google požiadať cez online formulár. Stačí doložiť digitálnu kópiu preukazu totožnosti a url adresu každého nežiaduceho odkazu s vysvetlením, prečo je nevhodný. Firma potom prihliada na aktuálnosť informácií aj na to, či je ich dostupnosť naďalej vo verejnom záujme.


Autá dostanú na strechy solárne panely

Nový segment formuje nové nároky na solárne panely. Musia byť tenké, pružné a s dobrou účinnosťou pri vysokých teplotách.

SAN FRANCISCO, BRATISLAVA. Už od budúceho roka by mali začať solárne panely pomáhať automobilom ich energetike. Výrobcovia sa chystajú využiť plochu strechy na to, aby získali v náročných podmienkach doplnkovú energiu pre napájanie výbavy a periférií. Audi podľa magazínu Cnet ohlásilo svoju spoluprácu s poprednou čínskou firmou Hanergy. Solárne články majú byť mimoriadne tenké, ohybné, odolné a s vysokou účinnosťou pri vysokých teplotách a slabom svetelnom pokrytí. Kým prototyp novej solárnej strechy chce firma ukázať ešte v tomto roku, o sériovej výrobe sa hovorí v tom budúcnom. Solárna energia má byť podporou pre vyhrievanie sedadiel, klimatizáciu a ďalšiu výbavu pre komfort jazdy. Automobilky sa solárnymi strechami zaoberajú už dlhší čas, zatiaľ však máloktorá firma našla cestu k využitiu technológie. Pri tých s elektrickým pohonom vzniká mimoriadny nesúlad medzi výkonom solárnych panelov a spotrebou vozidla. Na dojazde by sa solárna strecha prejavila iba minimálne. Iné je to s narastajúcou digitalizáciou výbavy, ktorá dokáže pri svojej nízkej spotrebe solárnu energiu užitočne spotrebovať. V súčasnosti zašla najďalej v tomto smere firma Toyota, hoci úspechy na trhu nie sú veľké.


Sagan po vlastnej chybe spadol a víťazstvo na Okolo Flámska neobhájil

Víťazom druhej monumentálnej klasiky sezóny sa stal po fantastickej sólojazde Belgičan Philippe Gilbert.

(Antverpy - Oudenaarde, 260 km) BRATISLAVA. Päť rokov nebol na trase klasiky, ktorá ho najviac preslávila. Keď ho organizátori vyškrtli v roku 2011, fanúšikovia sa búrili, protestovali. Symbolicky na tomto mieste niesli urnu, lúčili sa s ním. Ba dokonca hrozili, že keď sa preteky o rok uskutočnia, majú sa cyklisti pripraviť na sabotáže. Nestalo sa, ale Okolo Flámska sa zmenilo. Kapelmuur je z hľadiska výšky bezvýznamný kopec. Má výšku len 110 metrov. I tak je pre flámske klasiky tým, čím je Alpe d´Huez pre Tour de France. Práve tu sa v minulosti odohrávali najostrejšie súboje. Fanúšikovia to milovali. Tento rok organizátori prižmúrili oči a Kapelmuur opäť zaradili na trasu Ronde. „Lenže je príliš ďaleko pred cieľom, nebude mať taký vplyv na priebeh pretekov. Nič sa nezmení,“ písali pred pretekmi belgickí novinári. Všetci sa mýlili. Víťazom populárneho Ronde van Vlaanderen (Okolo Flámska) sa stal Philippe Gilbert. Pred cieľom zosadol z bicykla a zdvihol ho nad hlavu. Gilbert odštartoval svoju cestu za triumfom práve na Kapelmuure. Bol vo väčšej skupine, ktorej sa tam podarilo ujsť. Deväťdesiatpäť kilometrov pred cieľom. Zdalo sa, že je to veľký risk a šanca na úspech je mizivá. Navyše, Gilbert posledných 55 kilometrov šliapal dokonca sám. Za ním sa k útoku chystala silná skupina s Petrom Saganom. „Gilbert už nie je taký svieži,“ hlásil Saganovi z tímového auta Ján Valach. Dramatický záver sa však nekonal. Gilberta nik nedobehol, prispel k tomu Saganov pád. „Je to pre mňa veľmi špeciálny triumf. Neustále som cítil podporu od ľudí,“ vravel Belgičan, ktorý pochádza z valónskej časti krajiny. Flámi a Valóni sa nemajú veľmi v láske. Nového víťaza však všetci fanúšikovia oslavovali. „Viem, aké to je. O to je to pre mňa cennejšie, že som tu vyhral.“ Belgičan pritom nie je špecialistom priamo na flámske klasiky. Vyniká v ardenských. Aký je medzi nimi rozdiel? Hoci jedny aj druhé sa jazdia v Belgicku, ardenské sú veľmi kopcovité. Celkové prevýšenie sa na nich blíži aj k štyrom tisícom metrov. Na flámskych sú kopce v porovnaní s nimi kratučké. Tento rok však jazdil Gilbert fantasticky a na flámskych klasikách vybojoval dve druhé miesta, vyhral trojdňové preteky v De Panne a vyhral aj Okolo Flámska. Neslávne sa skončili preteky pre vlaňajšieho víťaza Petra Sagana. Bežne sa pádom vyhýba. V jeho prípade sú naozaj pomaly raritou. V minulosti už dokázal vykľučkovať z krkolomných situácií, kde by každý iný pretekár už bol na zemi. V nedeľu však 15 kilometrov pred cieľom zavadil o jeden z bannerov na zábranách pri ceste. Dlho sa zo zeme zviechal. Bol doudieraný, jeho bicykel bol rozbitý. Na zemi s ním skončili aj Greg van Avermaet a Oliver Naesen. Bola to jeho nepozornosť, no aj to sa na pretekoch stáva. Na klasikách často jazdia pretekári po kraji cesty, aby sa vyhli najdrsnejším pasážam s kockami. Na Oude Kwaremonte však bol Sagan až príliš blízko k divákom. V priebehu sekundy mal po pretekoch. Bolo vidno, že pád ho rozladil. Päť hodín pracoval na tom, aby vyhral. Ak by sa pádu vyhol, zrejme by bojoval o druhú priečku, Gilbert mal stále sľubný minútový náskok. Nakoniec prišiel Slovák do cieľa na 27. mieste. "Sagan niečo zachytil, neviem, či to nebola nejaká bunda, ale všetci sme spadli. Bol to dosť kritický moment, keď si pozriete, kde nakoniec skončil Greg," vravel Oliver Naesen pre belgický denník Het Nieuwsblad. Van Avermaet aj po páde dokázal skončiť druhý. Neslávne skončil aj Tom Boonen. Belgičan je už dnes legendou klasík. Lenže jeho nádeje na dobrý výsledok sa rozplynuli po tom, ako sa mu zasekla medzi prevodníkmi reťaz. A nepochopiteľne nefungoval ani náhradný bicykel, ktorý Boonen dostal. Belgičan smutne stál a rozhadzoval rukami. Takto si trojnásobný víťaz Okolo Flámska svoju rozlúčku s touto klasikou nepredstavoval. O týždeň končí s kariérou.


Pribudli ďalší dvaja. Paríž Saint-Germain má zranených už päť ofenzívnych hráčov

PARÍŽ. Maródka v tíme futbalistov Paríža Saint-Germain sa ešte viac rozšírila. V nedeľu nebudú na zápas Ligue 1 v Lyone k dispozícii ani Mauro Icardi a Pablo Sarabia. Pri zraneniach Kyliana Mbappého, Edinsona Cavaniho a Juliana Draxlera bude obhajcovi francúzskeho titulu chýbať až päť ofenzívnych hráčov. O možnom návrate Mbappého sa uvažovalo, no tréner Thomas Tuchel túto možnosť vylúčil. "Bolo by to riskantné. Čoskoro sa vráti na ihriská, no jeho rekonvalescencia stále nie je na konci," vysvetlil nemecký kouč pre agentúru AFP. Paríž Saint-Germain by mohol nastúpiť s útočným triom Neymar, Ángel Di María a Eric Maxim Choupo-Moting.


Turecko pozmeňuje zákony v rámci posilňovania právomocí prezidenta

ANKARA. Turecká vláda vydala v stredu dekrét, ktorý prenáša niektoré právomoci na prezidenta v súlade s rozhodnutím zaviesť v krajine nový prezidentský systém vládnutia. K tomuto kroku pristúpila po júnových prezidentských a parlamentných voľbách, v ktorých zvíťazili doterajší prezident Recep Tayyip Erdogan a jeho koalícia. Stredajší dekrét, zverejnený v úradnom vestníku, pozmeňuje zákony pochádzajúce z rokov 1924-2017, v ktorých sa namiesto premiéra a ministrov bude po novom odkazovať na prezidenta a prezidentskú kanceláriu, informovala agentúra Reuters. Prechod na nový systém vládnutia s rozšírenými právomocami prezidenta schválili Turci tesnou väčšinou vo vlaňajšom referende o zmenách v ústave. Funkcia premiéra sa zruší, zatiaľ čo prezident získa možnosť vytvárať a usmerňovať ministerstvá či odvolávať štátnych funkcionárov aj bez súhlasu parlamentu. Turecká vláda v súčasnosti takisto rozhoduje samostatne prostredníctvom dekrétov, čo jej umožňuje výnimočný stav, zavedený v krajine po zmarenom pokuse o prevrat z júla 2016. Erdogan prisľúbil, že po voľbách výnimočný stav zruší. Spomínané zmeny v zákonoch nadobudnú účinnosť, keď Erdogan zloží v parlamente novú prezidentskú prísahu, čo sa očakáva 8. alebo 9. júla, uviedol Reuters.


SaS a OĽaNO odmietajú novelu o pamäti národa, koalícia si za ňou stojí

SaS a Obyčajní si myslia, že novela o pamäti národa priamo zasahuje do nezávislosti Ústavu pamäti národa.

BRATISLAVA. Novela zákona o pamäti národa z dielne koalície priamo zasahuje do nezávislosti Ústavu pamäti národa (ÚPN). Myslí si to opozícia. Kluby SaS a OĽaNO takýto návrh nepodporia. "Cieľom predkladateľov je uviesť ústav do hybernácie. Politické zasahovanie do apolitickej inštitúcie môže mať za následok to, že ústav prestane spĺňať svoj účel," vyhlásila predsedníčka klubu SaS Natália Blahová, podľa ktorej by to mohlo vyhovovať bývalým príslušníkom ŠtB či komunistickej strany. Myslí si, že zmena zákona súvisí aj s kauzou českého politika a podnikateľa slovenského pôvodu Andreja Babiša. ÚPN ho evidoval ako agenta ŠtB, čo Babiš popiera. Prípad má na stole Ústavný súd. Blahová v pléne spomenula obavy, že v prípade odvolania súčasného šéfa ÚPN nové vedenie môže prípad zamiesť pod koberec. "Z kuloárov vieme, že nové vedenie ÚPN má záujem stiahnuť sťažnosť," povedala Blahová. Poslankyňu prekvapilo, že pod návrh sa podpísala aj Edita Pfundtner z Mosta. "Most ide spolu s SNS a Smerom rušiť inštitúciu Jána Langoša," zdôraznila Blahová. Erika Jurinová z OĽaNO upozornila, že právna norma podriadi šéfa ÚPN správnej rade ústavu, ktorá je podľa Jurinovej "výsostne politický orgán". Pfundtner sa ohradila. "Dotklo sa ma, keď ste hovorili o kolaborantoch. Nikto z mojej rodiny nebol príslušníkom ŠtB ani komunistickej strany," zdôraznila a zároveň odmietla vyjadrenia o tom, že koalícia ide ničiť ÚPN a pomáhať Babišovi. "Stojím si za tým, že členovia správnej rady nie sú nedotknuteľní. Majú byť odvolateľní aj v prípade, keď závažným spôsobom neplnia svoje povinnosti, ktoré im vyplývajú zo zákona. A nie iba vtedy, ak náhodou neprídu šesť mesiacov do práce," vyhlásila Pfundtner. Jaroslav Paška z SNS pri predkladaní návrhu zdôraznil, že novela má zaviesť nový model riadenia ÚPN. Má zodpovedať modelu verejnoprávnej inštitúcie. Podľa právnej normy súčasný šéf ústavu Ondrej Krajňák skončí 15. októbra 2017. Ostane však členom správnej rady, a to do konca funkčného obdobia, na ktoré bol zvolený. Po novom má byť štatutárom ÚPN správna rada ako kolektívny orgán, nielen samotný jej predseda ako v súčasnosti. Novela zároveň ruší výbor ústavu a orgánmi ÚPN zostanú dozorná rada a správna rada. Zavádza sa tiež nezlučiteľnosť funkcie člena orgánov ústavu, členov správnej rady a dozornej rady s pracovným pomerom alebo iným pracovnoprávnym vzťahom s ústavom. K zmenám má dôjsť aj pri platoch. Poslanci zároveň navrhujú pridať oprávnenie orgánu, ktorý ustanovil člena správnej rady, odvolať ho aj v prípade "zistených závažných nedostatkov dozornou radou pri výkone jeho funkcie", ale aj vtedy, ak spácha trestný čin alebo šesť mesiacov nevykonáva činnosť. Správna rada má deväť členov, päť z nich volí parlament, dvoch vláda a dvoch prezident. Ústav považuje novelu a jej zdôvodnenie za účelové a zavádzajúce. "Prioritou návrhu je čo najskôr odvolať súčasného predsedu správnej rady Ondreja Krajňáka, ktorý si dôsledne plnil úlohy vyplývajúce zo zákona," odkázal v stanovisku ústav. Podľa jeho predstaviteľov je navrhnutá novela šitá na mieru práve bývalému vedeniu ÚPN zastúpenému v súčasných orgánoch správnej a dozornej rady. Podľa ÚPN sú skutočným dôvodom novely zákona o pamäti národa kauzy ako Babiš, Hudzovič, Petranský, návrhy na odobratie výsluhových dôchodkov bývalým príslušníkom ŠtB, zverejnené mená sudcov, prokurátorov a vyšetrovateľov, ktorí sa v súvislosti s nedovoleným prekročením hranice alebo inak podieľali na súdení nevinných spoluobčanov.


AUTORSKÁ STRANA ZUZANY KEPPLOVEJVidela som najlepšie mozgy mojej generácie odchádzať

Francúzska revolúcia sa nemala stať, kráľa nemala lúza sťať, bozkávajú relikvie, ľudia starých čias.

Videla som najlepšie mozgy mojej generácie odchádzať so žiarivými očami do miest blikajúcich ako hrací automat, počula som celé maturitné ročníky umárať sa sebaľútosťou, že tu zostali na ocot, s rozkradnutým venom, aspoň raz do týždňa článok o tom, ako to tu nestojí za nič žáner: demotivačná literatúra. - Opačným smerom prichádzali učitelia angličtiny bez diplomu, obchodníci hľadajúci eldorádo v krajine s deravými zákonmi, detektory kovu za ľavým uchom, tuláci nachádzajúci v Prahe a Budapešti maketu Paríža či Londýna z čias mladosti svojej či ich rodičov, nostalgická sépia omietkové déjà vu. - Jedni prišli pomáhať s približovaním sa Západu, muškáty v oknách, plné regály, čisté ulice, telka beží po celý čas, iní si prišli užiť čas, kým sa tento priestor nenávratne zmení, desaťročia tu trvali týždeň, ďalší prichádzali z disentu s myšlienkou, že tu môžu budovať novú spoločnosť, brehy Ameriky vtedy ležali na východ od Berlínskeho múru. - Do krajiny prúdila nepredaná konfekcia z Talianska, staré, staré počítače, obchodnícke subkultúry šíriace Amway a Herbalife parazitujúce na silných rodinných sietiach, agentúry robili nábor na „čašníčky“ a chlapi odchádzali robiť bez zdravotného poistenia, stratené pasy, vyskočené platničky, sem sa tlačili aj podpultové ideové smery nachádzajúce otvorené srdcia, vnímavé uši. - Sklamaní, odvrhnutí a potupení rôznych vyznaní hľadali, prichádzali, priliezali, zvedaví a plní nádeje a nachádzali nových spojencov. Uzatvárali hybridné manželstvá, líhali s nečakanými partnermi. - Všetci tí ľudia, ktorí prehrali ideologické bitky, prichádzali na skusy parcelovať novú zem, chlapíci, čo nechceli, aby čierni sedeli v autobusoch tí, čo okríkli Rosu Parks, synovia praotcov, ktorí zabíjali v Kongu, alebo aspoň buzerovali do krvi, lebo verili, že čierni bolesť necítia, ako ju necítia ťažné plemená, keď majú dobrú náladu hovoria, že sme jednoducho iní. - Takí, čo sa nezmierili so ženami v nohaviciach, veria, hlboko vášnivo veria, že teplí sa majú skrývať pred očami verejnosti, a nech trebárs sú, ale tíško a s pokutou. A veria v obedy podávané na pravé poludnie, presné ako atómové hodiny, lebo svet má pravidlá z knihy a krinolínu treba nosiť aj do džungle, ich viera nezoslabla, aj keď len tíško mrmlú svoje, do fľašky s džinom, starí dobrí, verní a slušní ľudia. - Francúzska revolúcia sa nemala stať, kráľa nemala lúza sťať, bozkávajú relikvie, ľudia starých čias, nachádzali hladné oči, jablkovú štrúdľu na stole, nevyzúvajte sa, nech sa páči! Kruhy konzervatívnejšie než africkí biskupi ponúkali svoje rameno, znovu nás pokrstili, dali nám nové mená. - A potom, ako na krížnych cestách, prichádzali pohrobkovia ruských ambícií prichádzali na územia starých máp a hlásali geopolitiku v azbuke. Stúpenci slovanského bratstva, bradatej jadrovej mystiky, Rasputin, Kašpirovskij, Rostas, našli stúpencov. Ľudí, čo sa odštiepili alebo nikdy neboli započítaní, vidím dôchodcov trollovať na sieti, spomínať na časy sovietske, na petrohradské stĺpy z polodrahokamov, hajzle bez dverí a počúranú báňu, bože, toľko srandy, boli sme inostranci, s mäkkými očami, nech bolo ako bolo. - Prichádzali dediči ľudákov, gardistov, emigrácia sa vrátila domov, mať volá posadiť lipu, stĺcť kríž, nakaziť syna. Všetci títo prišli ako divoké kmene, aj ako vierozvestci. Alebo tu vždy boli, tajné spoločenstvá, ktoré si uchovávali vieru v Slovakštát vo vitríne vedľa modranskej majoliky, pod rožkom obrusu šošovica a peniaz, vysoké podkolienky a silná fasáda povereníctva. - Stavali na zvyškovom kóde fašizmu a normalizačného komunizmu vediac, že občianske hnutia sú tu nové a šliapu terén nedôvery, ľahko označiť ich za cudzie a špiónske, fejkové náhradky z tuby. Stavali z toho, čo sa váľalo na zemi, z plytkých vykopávok a lepili svoje ideologické útvary. - Títo podomoví predavači dodali instantnú hrdosť a nádej každému, kto o to stál. V kulturáku. V miestnej knižnici. V spolkoch. Na portáloch. Bez rozdielu vzdelania, brali všetkých, do tábora, do sokola otvorení do noci ako prvé večierky a hovorili im, ako na sedeniach alkoholikov a gamerov, že sú dôležití, že hýbu litosferickými doskami demokracie. - Ginsberg sa viac nevrátil do Československa, kráľ Majáles, pozri, alegorické vozy na lokálnych cestách, jazdia hore dole, pozri, sme otvorení všetkému, žiaden pud sebazáchovy, pod obrusom sopka, orloj v predsieni, trasenie zeme pri Banskej Štiavnici, stred sveta rátaj desať krokov od Jednoty alebo v termálnom prameni pri Spišskej Kapitule.


Popredné banky sveta plánujú spoločnú kryptomenu

Banky z Európy, USA a Japonska sa spojili a založili spoločnosť Fnality International.

NEW YORK. Skupina popredných svetových bánk na čele so švajčiarskou UBS sa chystá spustiť novú kryptomenu v cezhraničnom obchode. Začatie projektu môže predstavovať novú etapu v prijímaní technológie blockchain, teda databázy, ktorá sa používa pri kryptomenách ako účtovná kniha bankovým sektorom, napísal denník The Wall Street Journal. Plne funkčná by mala byť v priebehu jedného roka. V projekte kryptomeny nazvanej USC (Utility Settlement Coin), ktorý vznikol v septembri v roku 2015, sa spojilo 14 spoločností vrátane popredných bánk z Európy, Spojených štátov a Japonska. Založili spoločnosť Fnality International, do ktorej celkovo investovali 63,2 milióna dolárov. Mena USC má fungovať jednak ako platobný prostriedok a tiež ako nosič, ktorý prenesie všetky informácie potrebné na dokončenie obchodu, čo by mohlo znížiť čas a náklady transakcie. Na spracovaní obchodu môže sa môže podieľať viacero strán, najmä ak pôjde o cezhraničnú transakciu. Kým vysporiadanie obchodu môže trvať niekoľko dní alebo týždňov, než sa vyjasnia nedokončené a nevydarené obchody, so systémom založeným na blockchaine sú všetky kroky sprostredkovateľov zapracované do samotnej transakcie. "Odstraňujete riziko vysporiadania, riziko protistrany, trhové riziko. Všetky tieto riziká zvyšujú náklady a neefektívnosť na trhu," vyhlásil šéf odboru UBS pre inovácie a strategické plánovanie Hyder Jaffrey. Mena USC bude istená prostriedkami v držbe centrálnych bánk. Okrem UBS sú do projektu zapojené Barclays, Nasdaq, Credit Suisse, Bank of New York Mellon, Canadian Imperial Bank of Commerce, State Street Bank & Trust Co., Banco Santander, Commerzbank, ING Groep, KBC Group, Lloyds Banking Group, Mitsubishi UFG Financial Group a Sumitomo Mitsui Banking Corp. Šéf Fnality Rhomaios Ram povedal, že spoločnosť spolupracuje s regulačnými orgánmi v niekoľkých krajinách, aby získala potrebné povolenia. Verí, že mena USC bude plne funkčná do jedného roka.


Rača chce dotáciu na rekonštrukciu budovy novej materskej školy

BRATISLAVA. Bratislavská mestská časť Rača odovzdala projekt na rekonštrukciu budovy bývalého detského sanatória na Novohorskej ulici, z ktorého má vzniknúť nová materská škola. Ako ďalej informuje oficiálna internetová stránka mestskej časti, budovu Rača nadobudla do svojho vlastníctva kúpou ešte v roku 2016. Rekonštrukcia budovy bude stáť asi 830-tisíc eur. Z Integrovaného regionálneho operačného programu by Rača mala na rekonštrukciu dostať vo forme dotácie 603-tisíc eur, zvyšné peniaze bude hradiť z vlastných zdrojov. Podľa prednostky miestneho úradu v Rači Jany Peškovej podaný projekt musí prejsť v súčasnosti posúdením na magistráte a na konci procesu vydá magistrát hodnotiacu správu. "Vydaním pozitívnej hodnotiacej správy sa skonštatuje splnenie všetkých podmienok určených vo výzve na dotáciu a zároveň sa deklaruje dostatok peňazí na financovanie posúdeného projektu," vysvetlila Pešková. Druhé kolo dotačnej výzvy je naplánované na marec a v ňom bude Rača predkladať žiadosť o poskytnutie nenávratného finančného príspevku na pripravený projekt. "V prípade pozitívneho vyhodnotenia projektu, následného získania finančnej dotácie a po absolvovaní verejného obstarávania by sme možno v septembri mohli začať so stavebnými prácami," doplnil starosta Rače Peter Pilinský. V budove bývalého detského sanatória plánuje mestská časť vybudovať dva nové pavilóny, aby kapacita novej materskej školy bola približne sto detí. Okrem nových pavilónov sa pristúpi v budove na prízemí aj k dispozičným zmenám, vybuduje sa plynová prípojka aj plynová kotolňa, vymenia sa rozvody a zateplenie obvodového a strešného plášťa a úpravou má prejsť tiež vonkajší areál s detským ihriskom. Prestavbu plánuje Rača vykonať v rokoch 2017 až 2018 s tým, že otvorenie novej materskej školy je naplánované na september 2018.


Spotrebiteľská dôvera v Holandsku vzrástla na 9,5-ročné maximum

AMSTERDAM. Spotrebiteľská dôvera v Holandsku zaznamenala tento mesiac ďalšie posilnenie, pričom dosiahla najvyššiu úroveň za 9,5 roka. Naopak, rast spotrebiteľských výdavkov v poslednom mesiaci minulého roka zaznamenal mierne spomalenie. Ako dnes uviedol holandský štatistický úrad, index spotrebiteľskej dôvery upravený o sezónne vplyvy vzrástol vo februári na 14 bodov z januárovej hodnoty 13 bodov. To je najvyššia úroveň spotrebiteľskej dôvery od augusta 2007. Spotrebitelia sú o niečo optimistickejší, čo sa týka hodnotenia celkového vývoja ekonomiky. Príslušný čiastkový index vzrástol z 28 na 29 bodov. Podobne aj podindex hodnotiaci ochotu nakupovať vzrástol z troch na štyri body. Štatistický úrad okrem toho zverejnil aj údaje o vývoji spotrebiteľských výdavkov za december. Tie pokračovali v raste, tempo rastu sa ale spomalilo. Zatiaľ čo v novembri zaznamenali medziročný rast o 2,7 %, v decembri rast dosiahol 2,5 %. Výdavky spotrebiteľov v Holandsku ale rastú už od októbra 2014.


V pondelok a vo štvrtok absolvujú žiaci prijímacie pohovory na stredné školy

V aktuálnom školskom roku je na základných školách približne 38 700 deviatakov

BRATISLAVA. V pondelok a vo štvrtok 16. mája sa na celom Slovensku konajú prijímacie skúšky na stredné školy. V aktuálnom školskom roku je na základných školách približne 38.700 deviatakov, prijímacie skúšky okrem toho absolvuje aj časť žiakov piatych ročníkov základných škôl. Informoval o tom odbor komunikácie a protokolu Ministerstva školstva, vedy, výskumu a športu SR. Stredné školy ponúkajú približne 54.000 voľných miest, v prípade osemročného štúdia na gymnáziách ide o necelých 2600 miest. "Prieskum záujmu žiakov ukázal, že najviac z nich by sa chcelo dostať na stredné odborné školy bez prívlastku a na gymnáziá. Ďalej nasledovali obchodné akadémie, stredné odborné školy technické a stredné zdravotnícke školy," uviedlo ministerstvo školstva. Stredné školy v spolupráci so zamestnávateľmi ponúkajú uchádzačom o štúdium aj vstup do duálneho systému vzdelávania. V súčasnosti je pre školský rok 2019/2020 vytvorených vyše 5000 miest v tomto systéme, pričom tento počet ešte nie je konečný. Prijímacie skúšky čakajú všetkých žiakov, ktorí si vyberú odbor s maturitou. Na väčšine škôl sú prijímacie skúšky zo slovenského jazyka a literatúry a matematiky. Odborné školy môžu podľa zamerania overovať vedomosti aj z iných predmetov, ako sú napríklad fyzika, chémia, prírodopis či cudzie jazyky. Zoznam profilových predmetov na prijímacie skúšky podľa odborov štúdia pre školský rok 2019/2020 je zverejnený na stránke ministerstva školstva. "Bez prijímacích skúšok môžu školy prijať iba tých žiakov, ktorí v Testovaní 9-2019 dosiahli v každom predmete samostatne úspešnosť najmenej 90 percent. O takomto spôsobe prijatia na štúdium rozhoduje riaditeľ strednej školy," uviedol rezort školstva. Pri rozhodovaní o prijatí taktiež zohľadní, či je uchádzač úspešným riešiteľom predmetovej olympiády alebo víťazom súťaže, ktorá súvisí s odborom vzdelávania, o ktorý sa uchádza. Výsledky prijímacích skúšok musí škola zverejniť na svojej výveske do troch dní odo dňa konania druhého termínu. Ak žiak nebol prijatý v riadnom termíne na žiadnu strednú školu, môže si podať ešte jednu prihlášku na školu, ktorá prijíma v druhom kole. "Rozhodnúť o vypísaní prípadného druhého kola musí riaditeľ školy najneskôr 6. júna a samotné prijímacie skúšky sa potom uskutočnia 18. júna," uzavrelo ministerstvo školstva.


Šéfka firmy ilegálne zamestnala Ukrajinca. Nechala ho zomrieť, aby ho nemusela nahlásiť

Po tom, ako muž odpadol, nezavolala záchranku. Namiesto toho ho odviezla do lesa, kde jeho mŕtvolu našli na druhý deň.

VARŠAVA. Šéfka malej stolárskej firmy na západe Poľska nechala zomrieť svojho nelegálne zamestnaného pracovníka z Ukrajiny. Po tom, ako odpadol, nezavolala záchranku. Namiesto toho ho odviezla do lesa, kde jeho mŕtvolu nasledujúci deň objavil lesník a nahlásil prípad na polícii. Otrasný prípad v malej dedine Jastrzebsko Stare sa stal už 12. júna, až teraz však o ňom informoval poľský denník Gazeta Wyborcza. Ako na polícii vypovedali ďalší zamestnanci stolárskej dielne, 36-ročný Ukrajinec Vasyl Čorny začal mať v osudný deň záchvaty, pravdepodobne z tepla, ktoré bolo v dielni aj vonku, a nakoniec odpadol. Šéfka firmy, ktorú poľské úrady identifikovali len ako Grazynu F., svojím ďalším zamestnancom zakázala privolať pre Ukrajinca pomoc. Dôvodom bolo to, že Čorného zamestnávala nelegálne a nechcela, aby na to úrady prišli. Teraz jej hrozí až päťročné väzenie za odopretie pomoci osobe v bezprostrednom ohrození a za neúmyselné spôsobenie smrti.


Hlavná exilová sýrska opozícia má nového vodcu

DAMASK. Hlavná exilová sýrska opozícia si zvolila v noci na nedeľu za svojho nového vodcu prominentného disidenta Rijáda Sajfa, informovala agentúra DPA. Sajf (70) nahradí na čele Národnej koalície sýrskych revolučných a opozičných síl Anasa Abdaha. Sajf pôsobil ako sýrsky zákonodarca, ktorého vláda nechala v rokoch 2001 a 2008 zadržať. Po protestoch, ktoré vypukli v Sýrii v roku 2011 a viedli k vojne, opustil krajinu s ďalšími niekoľkými disidentmi. Národná koalícia sýrskych revolučných a opozičných síl bola založená v roku 2012. Uznalo ju mnoho štátov, ktoré sú proti režimu sýrskeho prezidenta Bašára Asada. Vplyv koalície na dianie v Sýrii je však minimálny, čo odzrkadľuje slabosť a rozštiepenosť umiernenejších povstaleckých síl. Podľa kritikov koalícia navyše nezahŕňa všetky frakcie opozičných síl.


Na Sicíliu previezli stovky utečencov, ktorých zachránili v Stredomorí

Stovky zachránených tvorili najmä maloleté osoby bez sprievodu.

MILÁNO. Humanitárni pracovníci zachránili v Stredozemnom mori približne 600 utečencov, ktorých následne previezli na taliansky ostrov Sicília, informuje o tom v piatok agentúra AP. Ide o jeden z najväčších prílevov utečencov do Talianska, odkedy Rím uzavrel dohodu s Líbyou o obmedzení migračného toku. Humanitárna organizácia SOS Mediterranee zachránila utečencov v rámci siedmich operácií, ktoré v priebehu 36 hodín uskutočnila v Stredozemnom mori. Stovky zachránených tvorili najmä maloleté osoby bez sprievodu pochádzajúce z krajín subsaharskej Afriky. Zachránených utečencov previezli na taliansky ostrov Sicília do mesta Palermo. Afričania sa vydali na more po tom, čo boje v okolí líbyjského pobrežného mesta Sabráta oslabili polovojenské oddiely, ktoré sa zaviazali pomôcť spomaliť prúd migrantov smerujúcich do Európy. Líbya sa pre migrantov smerujúcich do Európy stala jedným z hlavných tranzitných bodov, keďže pašeráci využili chaos po povstaní z roku 2011, keď bol zvrhnutý autoritársky vodca Muammar Kaddáfí. V tejto veľkej severoafrickej krajine však pôsobia súperiace vlády a parlamenty, ale skutočnú moc majú početné ozbrojené oddiely, z ktorých mnohé zarábajú na pašovaní ľudí a na obchodovaní s nimi. Taliansko dosiahlo v auguste ústnu dohodu s medzinárodne uznanou, ale slabou západolíbyjskou vládou, že bude poskytovať vybavenie, člny a platy tamojším polovojenským oddielom na to, aby zabraňovali migrantom v pokusoch preplaviť sa do Európy. V dôsledku chaosu, ktorý v krajine vládne, sa však dohodu nie vždy darí plniť. Talianske médiá informovali, že Taliansko i Tunisko zintenzívnili kontrolu časti Stredozemného mora ležiacej medzi oboma krajinami v reakcii na silnejúci prúd migrantov práve v tejto oblasti. Podľa médií talianska strana vyslala do regiónu viac plavidiel finančnej stráže, tuniská zasa zintenzívnila prítomnosť lodí pohraničnej stráže, a to predovšetkým v úseku medzi Sfaxom a Monastirom. Práve odtiaľ sa na plavbu smerom k talianskemu ostrovu Lampedusa, prípadne na Sicíliu vydáva väčšina lodí z Tuniska. Obe strany sa na zintenzívnení hliadok v tejto oblasti dohodli vo štvrtok na bilaterálnom rokovaní v Ríme. Tunisko súhlasilo na tomto fóre aj s tým, že namiesto doterajších 30 prijme v budúcnosti týždenne až 80 svojich občanov vyhostených z Talianska. Talianske tajné služby venujú podľa informácií denníka La Repubblica osobitnú pozornosť migračnej trase z Tuniska, pretože práve z tejto krajiny odišlo svojho času bojovať v radoch džihádistov v Iraku a v Sýrii okolo 5000 ľudí, ktorí sa teraz pokúšajú dostať do Európy. Úrad OSN pre migráciu (IOM) v septembri informoval, že od začiatku roka 2017 pricestovalo po mori do Európy vyše 130-tisíc migrantov a utečencov, teda menej ako polovica počtu z predchádzajúceho roka. Iba v septembri dorazilo k talianskym brehom 1400 ilegálnych prisťahovalcov z Tuniska. Talianske úrady to sčasti pripisujú amnestii v tejto severoafrickej krajine, kde sa na slobodu dostalo okolo 1600 kriminálnikov. Tri štvrtiny príchodzích dorazili do Talianska a zvyšok sa priplavil do Grécka, na Cyprus a do Španielska. Pri pokuse preplaviť sa cez Stredozemné more zahynulo tento rok okolo 2500 migrantov, čo je menej oproti približne 3200 migrantov za rovnaké obdobie v roku 2016, ako uviedol IOM.


V sobotu čakajte dopravné obmedzenia

V meste bude Ružinovská hodová cykločasovka a Telekom Night Run.

BRATISLAVA. Počas soboty (24.9.) musia vodiči v Bratislave počítať s dopravnými obmedzeniami. V meste sa totiž budú konať športové podujatia Ružinovská hodová cykločasovka a Telekom Night Run. Informovala o tom hovorkyňa Krajského riaditeľstva Policajného zboru v Bratislave Lucia Mihalíková. Od 12.00 do 18.00 h bude v sobotu úplne uzavretá Ružinovská ulica od križovatky s Bajkalskou ulicou po križovatku s Tomášikovou ulicou. Čiastočná uzávera Ružinovskej ulice bude od križovatky s Tomášikovou po obratisko električiek. "Vjazd do Ružinovskej nemocnice bude možný po Ľanovej ulici," podotkla Mihalíková. Od 19.45 do 21.15 h úplne uzavrú ulice po trase behu a následne sa premávka obnoví po dobehnutí posledného účastníka. Trasa behu povedie cez Pribinovu ulicu, Šafárikovo námestie, Vajanského nábrežie, Rázusovo nábrežie, tunel pod hradným kopcom, Skalnú ulicu, Kapucínsku ulicu, Župné námestie, Hurbanovo námestie, Námestie SNP, Klobučnícku ulicu, Primaciálne námestie, Kostolnú ulicu, Hlavné námestie, Rybársku bránu, Panskú ulicu, Hviezdoslavovo námestie, Rybné námestie, Rázusovo nábrežie, Námestie Ľudovíta Štúra, Vajanského nábrežie, cez Starý most na Viedenskú cestu, Krasovského ulicu, Sad Janka Kráľa a naspäť cez Krasovského ulicu, Klokočovu ulicu a Starý most na Pribinovu ulicu. Polícia žiada vodičov, aby pri prejazde týmito úsekmi zvýšili pozornosť a riadili sa pokynmi policajtov.


Aj Poliaci si od Boeingu vypýtajú odškodné za uzemnenie strojov

Poľský národný dopravca nemôže lietať na piatich strojoch Boeing 737 Max.

VARŠAVA. Poľská letecká spoločnosť LOT bude požadovať od Boeingu odškodnenie za stratu príjmov po tom, ako musela stiahnuť z prevádzky flotilu lietadiel Boeing 737 Max. Dôvodom je zákaz ich letov po nedávnom leteckom nešťastí v Etiópii. Uviedol to vo štvrtok poľský denník Dziennik Gazeta Prawna (DGP). "Budeme sa snažiť o náhradu škôd a stratených príjmov," povedal hovorca LOT Adrian Kubicki pre DGP a dodal, že poľský národný dopravca nemôže lietať na piatich strojoch Boeing 737 Max po tom, čo americký výrobca Boeing po havárii lietadla v Etiópii uzemnil všetky lietadlá. Aj ďalšia poľská letecká spoločnosť Enter Air už predtým oznámila, že požiada o náhradu škody. Zatiaľ nie je známe, ako dlho budú lietadlá Boeing 737 Max uzemnené. Ako poznamenal denník, výrobca prerušil lety týchto Boeingov po dvoch smrteľných incidentoch za menej ako šesť mesiacov. LOT tiež dodal, že musí počkať na presné výsledky vyšetrovania havárií. Počiatočná analýza čiernych skriniek z lietadla Ethiopian Airlines, ktoré havarovalo 10. marca, ukazuje na podobnosť s haváriou stroja Lion Air vlani v októbri. Odborníci kontrolujú, či defekty MCAS (pre Maneuvering Characteristics Augmentation System) hrali úlohu pri haváriách.


Denník SME oslavoval 25 rokov. Prišli aj Kiska, Dzurinda či Maďarič

Pozrite si fotogalériu z osláv 25. výročia založenia denníka SME.

BRATISLAVA. Písal sa 15. január roku 1993, keď vyšlo prvé číslo denníka SME. Odvtedy noviny prežili ťažké začiatky, nenávisť zo strany mečiarovho režimu či vstup finančnej skupiny Penta a odchod desiatok redaktorov. V pondelok denník SME oslavoval už štvrťstoročie svojej existencie. Zablahoželať mu prišiel aj prezident Andrej Kiska či ďalší predstavitelia slovenskej politiky Marek Maďarič, Lucia Žitňanská alebo Béla Bugár.


Finančná správa vydala už vyše 42-tisíc kódov pokladnice eKasa klient

Povinnosť používať eKasu vyplynie 1. júla.

BRATISLAVA. O pridelenie kódu pokladnice eKasa klient požiadalo podľa finančnej správy už viac ako 42-tisíc podnikateľov. Správca daní, ako aj ministerstvo financií však vyzývajú všetkých podnikateľov, ktorí evidujú tržbu v registračných pokladniciach, aby o pridelenie kódu požiadali čo najskôr, aj keď im povinnosť používať eKasu vyplynie až 1. júla. "Vyhnú sa tak potenciálnemu náporu počas posledných dní. Pokladnicu si totiž po pridelení kódu do 1. júla zinicializujú kedykoľvek podľa vlastného uváženia a bez zbytočnej časovej tiesne," informuje rezort financií. Žiadosť je potrebné podať elektronicky prostredníctvom osobnej internetovej zóny cez samostatný formulár. Finančná správa takto prijatú žiadosť spracuje. Po spracovaní žiadosti si podnikateľ v osobnej internetovej zóne v časti eKasa stiahne tzv. inicializačný balíček a svoju pokladnicu si následne zinicializuje kedykoľvek do 1.júla, resp. do termínu, keď prvýkrát začne evidovať tržbu. Postup stiahnutia autentifikačného a identifikačného balíčka zverejnila finančná správa na svojom portáli. Finančná správa zároveň pripomína, že podnikatelia by mali kontaktovať aj dodávateľov pokladničných produktov a zistiť, či potrebujú novú pokladnicu, alebo im bude stačiť zmena hardvérových či softvérových prvkov aktuálne používanej elektronickej registračnej pokladnice. Vybrať si momentálne môžu z 25 výrobcov pokladničných programov a chránených dátových úložísk, ktorým už finančná správa udelila certifikáciu.


Zomrel jeden z najúspešnejších basketbalistov v histórii NBA, mal český pôvod

Havlicek získal s Bostonom osem titulov.

BOSTON. Vo veku 79 rokov zomrel vo štvrtok John Havlicek, jeden z najúspešnejších basketbalistov v histórii NBA. Presná príčina jeho smrti nie je známa, no dlhší čas už trpel Parkinsonovou chorobou. Američan českého pôvodu výraznou mierou prispel k faktu, že Boston Celtics vedie historickú tabuľku v počte triumfov v NBA. V zeleno-bielom drese odohral krídelník celú svoju 16-ročnú kariéru (1962-1978) a získal v ňom osem titulov. Iba dvaja jeho spoluhráči Bill Russell a Sam Jones majú na svojom konte ešte o jeden viac. "John Havlicek bol tvárou mnohých významných momentov nášho klubu. Bol to šampión v každom smere. Pripájame sa v smútku k rodine, priateľom a fanúšikom, no zároveň sme vďační za všetku radosť a inšpiráciu, ktorú nám priniesol," zverejnil Boston Celtics. Správu priniesol aj portál ESPN.


Jágr hovorí o rakve, ďalšia legenda má iný názor: Má prilbu ako z doby kamennej

Česká legenda schádzala z ľadu so zakrvavenou tvárou a dokonca bola i v bezvedomí.

BRATISLAVA. Jaromír Jágr v súčasnosti zbiera štarty za druholigové Kladno v Česku iba po sekundách. V polovici februára sa totiž zranil. Hráč Havířova Marek Sikora ho tvrdo narazil na mantinel. Česká legenda schádzala z ľadu so zakrvavenou tvárou a chvíľu bola dokonca i v bezvedomí. "Hráči sú rýchlejší a silnejší a tieto nárazy by sa mali pískať ako fauly. Je iba otázka času, kedy namiesto nosidiel prinesú hráčovi rakvu," stažoval si Jágr pre isport.blesk.cz. V aktuálnom rozhovore pre to isté české médium na celý incident reagovala aj ďalšia legenda českého hokeja, Petr Nedvěd. Ten trvá na tom, že Jágr faulovaný nebol a za jeho problémy môže niečo iné. "Bola to rana ako z dela. Jágr nečakal, že ho Sikora takto dohrá. Odniesla si to jeho hlava, ale faul to nebol. Bohužiaľ mu nepomohla tá jeho prilba. Sám som s ňou chvíľu hral. A ochráni ťa asi tak, ako keď máš na hlave čiapku," reagoval Nedvěd v rozhovore. Jaromír Jágr debutoval po návrate z NHL za Kladno na začiatku februára tohto roku. V zápase s Benátkami nad Jizerou mu čelil práve Petr Nedvěd, ktorý tak urobil definitívnu bodku za svojou bohatou kariérou. V súboji legiend bol vtedy úspešnejší Jágr. Pri víťazstve svojho Kladna 7:2 prihral na tri góly. "Tá prilba je ľahučká, sedí ti pekne na hlave. Ale je ako z doby kamennej, na ochranu hlavy je dosť zúfalá. Nemal by s ňou hrať," pokračoval niekdajší hráč New Yorku Rangers či Philadelphie Flyers. To, či Sikora mal brať ohľad na legendárneho Jágra, je otázkou. Mali by hráči premýšľať predtým, než vletia do súboja pri manteli? "Keď hráte hokej na profesionálnej úrovni, nesmiete premýšľať. Hráč, ktorý premýšľa na ľade, je mŕtvy hráč. Mám voči Jágrovi veľký rešpekt, no rieši sa to len preto, že ide oňho. A to nie je fér voči ďalším hráčom," dodáva 46-ročný Nedvěd.


Brexit je veľmi citlivou témou pre EIB. Veľká Británia je dôležitým akcionárom banky

Pre Európsku investičnú banku je kľúčové zachovať si rating AAA.

BRATISLAVA. Brexit je veľmi citlivou témou nielen pre Európsku úniu (EÚ), ale aj pre Európsku investičnú banku (EIB). Uviedol to pre TASR viceprezident EIB Vazil Hudák. "Pre nás brexit bez dohody je tá najhoršia alternatíva, pretože Veľká Británia je dôležitým akcionárom EIB. Je jednou zo štyroch krajín, ktorá má 16 percent akcií banky. To znamená, že s odchodom Veľkej Británie nám vypadne značná časť splateného kapitálu 3,5 miliardy eur a asi 39 miliárd eur tzv. kapitálu na vyzvanie," priblížil Hudák. Pre EIB je podľa neho dôležité, aby si aj po brexite zachovala svoj rating na najvyššej úrovni AAA. "Preto sa musí dosiahnuť dohoda s akcionármi, s 27 krajinami EÚ, aby chýbajúci kapitál doplnili. Taká dohoda je. Súčasťou dohody je aj dohoda na Ministerstve financií SR s tým, že súčasní akcionári pomôžu vyplniť kapitál, ktorý odíde s Veľkou Britániou. Veríme, že sa nájde dohoda aj o tom, aby vzťahy s Veľkou Britániou do budúcnosti boli regulované podľa tých dohôd, ktoré už boli pripravené," dodal viceprezident EIB. Európska investičná banka je banka EÚ. Poskytuje dlhodobé pôžičky a je jedinou bankou, ktorú vlastnia členské štáty EÚ.


DOBRÉ RÁNODobré ráno: Kiskova strana rozmetá politickú mapu

Kiska založí stranu

Rozhovor s Kiskom

Podcast

Reakcie politikov

Schutzov komentár

Ako sa mení politická mapa na Slovensku.

Strana Smer klesla pod dvadsať percent a novým lídrom opozície je... koalícia strán Progresívne Slovensko a Spolu, ktorej aprílový prieskum agentúry AKO nameral 14,4 percentuálnych bodov.  Až za nimi nasleduje strana SaS a kotlebovci. Takáto situácia platila ešte v utorok na obed, včera však založenie novej strany oficiálne oznámil aj prezident Andrej Kiska. Ak máte radi slovenské politično, zrejme nás čaká výživný mesiac, nevraviac o prieskume do eurovolieb, ktorý na druhé miesto posadil rovno fašistov. Ako teda vyzerá slovenské politické aj stranícke spektrum, čo naznačujú prieskumy a čo s nimi narobí nový projekt prezidenta a ľudí okolo neho? Tomáš Prokopčák sa rozpráva s Petrom Tkačenkom. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Kým premiér Peter Pellegrini povedal, že ak sa potvrdia informácie z talianskeho odpočúvania Antonina Vadalu, bude to zlé, poslanec Robert Fico talianske zistenia nekomentuje. Podpredseda Smeru Richard Raši zase novinárom odkázal, že tomu osobne neverí. Odvod Andreja Danka pre reťazce skončí, odsúhlasila to vláda. Expresne sa tak stopne zákon o osobitnom odvode obchodných reťazcov, ktorého platnosť aj tak zastavila Európska komisia svojim predbežným opatrením. Ministerstvo pôdohospodárstva a rozvoja vidieka teraz vo svojom odôvodnení dokonca tvrdí, že ohrozená je potravinová bezpečnosť Slovenska. Britská premiérka sa chystá na stretnutie s opozičným lídrom Jeremym Corbynom, v utorok dokonca požiadal Európsku úniu o ďalší odklad Brexitu. Corbynovi labouristi však prinajmenšom požadujú soft brexit a colnú úniu s Európou, možno však aj predčasné voľby. Saudská Arábia chce potichu umlčať príbuzných zavraždeného novinára Džamála Chášukdžího. Podľa denníka Washington Post sa chce vláda dohodnúť s jeho rodinou, štát jeho deťom daroval luxusné vily, vypláca im aj každý mesiac vysoké odškodné. Už na budúci týždeň by sme sa podľa nových informácií mali dozvedieť prelomové výsledky z pozorovania čiernej diery v srdci našej galaxie. Špekuluje sa, že astronómovia by dokonca mohli zverejniť úplne prvé zábery čiernej diery - všetky snímky čiernych dier, ktoré sme doteraz videli, boli totiž ilustrácie či predstavy umelcov. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Za volantom je podcast o autách a automobilovom priemysle - novinky, správy, testy automobilov aj situácie z ciest. Vychádza každý piatok. Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@ sme.sk, pošleme vám cenovú ponuku.


Aktivisti v USA oslavujú Medzinárodný deň žien akciou Deň bez ženy

Medzinárodný deň žien si po celých Spojených štátoch pripomínajú rôznymi pochodmi a inými podujatiami.

WASHINGTON. Americké učiteľky pracujúce v školách na východe Spojených štátov neprišli v stredu do práce. Tieto ženy sa zapojili do celoamerickej kampane s názvom Deň bez ženy, ktorú pri príležitosti Medzinárodného dňa žien (MDŽ) zorganizovalo hnutie Ženský pochod. MDŽ si v stredu ženy po celých Spojených štátoch pripomínajú rôznymi pochodmi a inými podujatiami. Obe pohlavia si na znak lásky a pokory na seba vzali oblečenie červenej farby. V dôsledku štrajku učiteliek a ďalších pracovníkov škôl sa v stredu podľa amerických médií neučí vo viacerých oblastiach štátov Maryland, Severná Karolína, Virgínia a New York. Hlavné americké odborové zväzy učiteľov oznámili, že do štrajkov sa v stredu zapoja aj menšie lokálne odbory. Štrajk má verejnosť upozorniť na význam žien pre oblasť vzdelávania. Zo štatistík OSN vyplýva, že až 87 percent všetkých učiteľov na základných školách v USA sú ženy. Stovky žien sa zišli v stredu v blízkosti Bieleho domu vo Washingtone, aby si pripomenuli deň, ktorý je poctou sociálnym, hospodárskym, kultúrnym a politickým úspechom žien. Pochody vo Washingtone majú tiež upriamiť pozornosť na politiku prezidenta USA Donalda Trumpa v oblasti interrupcií. Okrem Washingtonu sú na v stredu naplánované napríklad zhromaždenia v New Yorku, Filadelfii, Baltimore, Milwaukee, Washingtone a Berkeley v Kalifornii. Viacero firiem a inštitúcií plánovalo dať v stredu svojim ženským pracovníčkam deň voľna. Kampaň Deň bez ženy vyzývala Američanky, aby v stredu nevykonávali žiadnu platenú alebo neplatenú prácu a aby tiež nenakupovali v internetových alebo kamenných obchodoch, ale aby namiesto toho vyšli do ulíc a zapojili sa do pochodov alebo podporili miestne aktivistické skupiny. Majú sa takto zjednotiť a zapojiť sa do "jednodňovej demonštrácie na vyjadrenie ekonomickej solidarity". Ženy a muži si tiež v stredu na znamenie lásky a obety mali na seba vziať oblečenie červenej farby. Prezident Trump zverejnil na Twitteri odkaz k dnešnému MDŽ, v ktorom požiadal svojich prívržencov, aby sa k nemu pripojili a takisto si "uctili zásadnú rolu žien" v Spojených štátoch i po celom svete. Trump v tvíte napísal, že má "obrovskú úctu voči ženám a mnohým úlohám, ktoré vykonávajú a ktoré sú životne dôležité pre fungovanie spoločnosti i ekonomiky". Podujatie Deň bez ženy je prvou veľkou akciou tohto druhu v USA od celonárodných pochodov z 21. januára, ktoré po Trumpovej inaugurácii prilákali milióny účastníkov na protest proti mizogýnii (nenávisti voči ženám), nerovnosti a utlačovaniu žien.


Poslanci chcú zastaviť výstavbu v Petržalke

Bratislavskí mestskí poslanci žiadajú primátora, aby nevydal záväzné stanovisko na území bývalej Artmedie v bratislavskej mestskej časti Petržalka.

BRATISLAVA. Bratislavskí mestskí poslanci žiadajú primátora Bratislavy Iva Nesrovnala, aby nevydal záväzné stanovisko na území bývalej Artmedie v bratislavskej mestskej časti Petržalka. Poslanci na zasadnutí bratislavského mestského zastupiteľstva schválením tohto uznesenia reagovali na projekt Green Park, ktorý chce v bratislavskej Petržalke postaviť developer. Uznesenie sa tiež týka pozemkov na Tyršovom nábreží a priľahlých pozemkov. Poslanci chcú, aby tak primátor rozhodol bez predchádzajúceho stanoviska komisie územného a strategického plánovania, životného prostredia a výstavby Mestského zastupiteľstva hlavného mesta SR Bratislavy. Ďalšie body, ktoré sú súčasťou schváleného uznesenia, zverejňuje bratislavský magistrát na svojej oficiálnej internetovej stránke. Pôvodný návrh poslankyne Lucie Štasselovej bol, aby primátor vypísal súťaž na stvárnenie areálu bývalej Artmerdie a priľahlých plôch v okolí Krasovského ulice a Tyršovho nábrežia v Bratislave. Súťaž by podľa nej otestovala, čo toto územie unesie. Súhlasil s ňou aj Nesrovnal, jej návrh podporoval, mesto však podľa neho má pravidlá, ktoré musí dodržiavať. Štasselová tiež upozorňovala, že zadanie súťaže by malo stanoviť také stavby, ktoré by neznehodnotili Sad Janka Kráľa v Petržalke a priľahlé oddychové zóny. Investičné zámery v tejto lokalite by podľa Štasselovej mali rešpektovať vzácne územie. Predmetom činnosti developerského projektu Green Park v Petržalke je súbor objektov na bývanie s občianskou vybavenosťou. Navrhovateľom je spoločnosť RV Development Bratislava. Ako informuje portál Ministerstva životného prostredia SR, projekt je v súčasnosti v procese EIA, čo je posudzovanie vplyvov na životné prostredie.


Spoločnosť Anext má nového majiteľa, mení meno na LeikTec

BRATISLAVA. Novým majiteľom IT spoločnosti Anext sa začiatkom júna stala Axioma Europe so sídlom v Českej republike. Axioma Europe odkúpila majoritný 66-percentný podiel a zvyšných 34 % si ponecháva Jozef Chamraz, doterajší spoluvlastník firmy Anext. Spoločnosť zároveň zmenila názov na LeikTec. Axioma Europe do vedenia firmy nominovala krízový manažment. Jeho úlohou je spoločnosť finančne ozdraviť a nastaviť novú stratégiu fungovania. Spoločnosť LeikTec nebude bližšie komentovať ďalšie detaily transakcie. Obe strany sa zmluvne dohodli, že finančné podrobnosti transakcie nebudú zverejňovať.


Trumpov minister chce spolupracovať v ukrajinskej kauze

Trump môže obmedziť vydanie dokumentov požadovaných demokratmi.

WASHINGTON. Americký minister obrany Mark Esper sa bude snažiť vyhovieť súdnej výzve, ktorú minulý týždeň adresovali opoziční demokrati v Snemovni reprezentantov Bielemu domu a Pentagónu s cieľom vynútiť si vydanie dokumentov týkajúcich sa zadržania americkej vojenskej pomoci Ukrajine. "Urobíme všetko, čo je v našich silách, v záujme spolupráce s Kongresom," uviedol Esper v nedeľu v relácii Face The Nation televízie CBS. Jeho slová sú pritom v rozpore s postojom prezidenta Donalda Trumpa snažiaceho sa zastaviť proces vedúci k podaniu ústavnej žaloby (impeachmentu), poznamenáva agentúra AFP. Vo vysielaní televízie Fox News však Esper tiež uviedol, že je možné, že Trump alebo iní členovia jeho administratívy môžu obmedziť vydanie dokumentov požadovaných demokratmi. "Neviem, v akom štádiu je príprava tohto dokumentu. Neviem, aké majú interné obmedzenia," povedal minister. "Biely dom má tiež slovo pri vydávaní dokumentov. Existuje množstvo vecí, ktoré v tom zohrávajú úlohu," dodal. Demokrati obviňujú Biely dom a ďalšie vládne miesta z úmyselného zadržiavania materiálu o kontroverznom júlovom telefonickom rozhovore Trumpa s ukrajinským prezidentom Volodymyrom Zelenským, v ktorom mal šéf Bieleho domu vyvíjať nátlak na Kyjev, aby začal vyšetrovanie voči Hunterovi Bidenovi, synovi demokratického uchádzača o prezidentskú kandidátovi Joea Bidena. Považujú to vážne zneužitie funkcie snažia sa iniciovať proces vedúci k impeachmentu, ktorý sa Biely rozhodol blokovať.


Írsko stále vidí závažné problémy s brexitom

Čakáme na seriózne návrhy zo strany britskej vlády, povedal podpredseda írskej vlády.

LONDÝN. Podpredseda írskej vlády Simon Coveney v piatok uviedol, že "náladová hudba" okolo dohody o odchode Británie z EÚ je lepšia, ale obe strany sú od seba názorovo aj naďalej veľmi vzdialené, napísala agentúra AP. Coveney pre BBC povedal, že ešte stále existujú "závažné problémy" s riešením tzv. írskej poistky, teda pobrexitového režimu na hraniciach Írskej republiky, členskej krajiny EÚ, a Severného Írska, ktoré je provinciou Spojeného kráľovstva. "Stále čakáme na seriózne návrhy zo strany britskej vlády," povedal Coveney. Súčasný návrh na riešenie problému írskej hranice, ktorý britský premiér Boris Johnson odmieta, je jediným prijateľným plánom na udržanie otvorených hraníc medzi oboma časťami írskeho ostrova. Pokrok v rokovaniach o novej dohode o brexite sa v piatok bude usilovať dosiahnuť aj britský minister pre odchod Británie z EÚ Stephen Barclay, ktorý sa v Bruseli stretáva s hlavným vyjednávačom EÚ pre brexit Michelom Barnierom.


Skúste objaviť skrytú chobotnicu. Ukázali najkrajšie zábery z rôznych kútov Zeme

Ekologická fotosúťaž ukázala svojich víťazov.

BRATISLAVA. Na prvý pohľad nemusí byť všetko jasné. Asi v takomto duchu sa nesie piaty ročník ekologickej fotografickej súťaže. Vyhlásil ju vedecký časopis BMC Ecology, ktorý uverejňuje články o ekológii a biodiverzite rastlín, zvierat a mikróbov. Medzi najzaujímavejšie zábery patrí včela, ktorá chcela opeliť kvet ale chytila sa pri tom do pavúčej pasce. Jeden záber koralov sa zdá byť úplne obyčajný, ale ukazuje, ako sú koraly potrebné pre prežitie niektorých druhov. Skúste sa pozrieť do našej galérie, či na ňom nájdete ukrytú chobotnicu.


Väzniciam chýba viac ako dvesto príslušníkov, atraktivita profesie klesla

Žitňanskej rezort nachystal na budúci rok v rozpočte 2,5 milióna eur na novozavedený príspevok na bývanie.

BRATISLAVA. Slovenské väznice sa začínajú boriť s nedostatkom personálu. Zboru väzenskej a justičnej stráže (ZVJS) sa nedarí získavať nové kádre, a to najmä v regiónoch s vyššou životnou úrovňou. Pripustil to jeho generálny riaditeľ Milan Ivan. V zbore s celkovým počtom viac ako 4500 príslušníkov chýba podľa neho aktuálne 230 ľudí. Po plánovanom zvýšení platov v Policajnom zbore SR sa môže situácia ešte zhoršiť, upozornila ministerka spravodlivosti Lucia Žitňanská (Most-Híd). Problém z hľadiska záujmu o službu vo väzenskom zbore Ivan označil za akútny. Posledné mesiace sa znížil počet uchádzačov o službu, generálny riaditeľ to dáva do súvisu so zlepšenou situáciou na trhu práce, znížením nezamestnanosti a nárastom platov v národnom hospodárstve a tiež vyčerpaním množstva ľudí, ktorí majú chuť pracovať v ozbrojených zložkách štátu. "Reálna situácia je taká, že záujem je skutočne minimálny. Keď sme v minulosti robili výber, tak dnes už to vyzerá skôr na nábor ľudí," uviedol Ivan tento týždeň na pôde ministerstva spravodlivosti. Štatistická ročenka ZVJS za rok 2016 uvádza, že zbor zaevidoval 3916 žiadostí o prijatie do služobného pomeru, prijatých bolo 268 uchádzačov. Služobný pomer ukončilo 238 príslušníkov zboru. "Poviem príklady z posledných mesiacov. V Leopoldove z 52 oslovených uchádzačov neprišiel ani jeden na prijímací pohovor," opísal Ivan. Podobne je to podľa neho vo väznici v Ilave a najhoršie v Bratislave, kde chýba už 12 percent stavu. Naopak, lepšia situácia je na východe Slovenska, odkiaľ najnovšie sťahujú ľudí na západ. "Je to situácia, ktorá jednoducho prišla. Štát ako zamestnávateľ v momentálnej konkurencii na trhu práce je menej atraktívny v mnohých profesiách. V ozbrojených zboroch, ale samozrejme aj pokiaľ ide o štátnych zamestnancov," skonštatovala na margo ZVJS ministerka Žitňanská. Podľa nej sa môže problém zboru, ktorý patrí pod jej rezort, na budúci rok ešte zhoršiť, nakoľko minister vnútra Robert Kaliňák podpísal dvojpercentné navýšenie miezd pre policajtov. Dosiaľ zavreté nožnice medzi oboma zbormi by sa tak mohli otvoriť, obáva sa ministerka. "Sú signály pri pohľade na štátny rozpočet na budúci rok, že sa môžu roztvoriť, takže budeme to veľmi pozorne sledovať a zareagujeme, lebo to si nemôžeme dovoliť, aby sa tie nožnice takto roztvorili," uviedla. Žitňanskej rezort nachystal na budúci rok v rozpočte 2,5 milióna eur na novozavedený príspevok na bývanie pre príslušníkov ZVJS. Ďalších 1,5 milióna eur je určených na osobné ohodnotenie, pre lekárov, ktorí pracujú vo väzenských zariadeniach a ďalšie špeciálne profesie. Z pohľadu ministerky potom pôjde o "veľkú výzvu" pri vyjednávaní rozpočtu rezortu na rok 2019. Priemerný plat v zbore presahuje 1300 eur v hrubom, čo podľa jeho šéfa nie je málo. Nástupný plat príslušníkov zboru je však okolo 790 eur, takáto suma mnohých záujemcov odrádza. Rovnako aj prísne prijímacie podmienky, neatraktívne pracovné prostredie starých väzenských ústavov, tiež náročná práca, často s recidivistami, nebezpečnými, narušenými jedincami. Ivan si sľubuje čiastočné zlepšenie stavu po zavedení príspevku na bývanie, v ZVJS sa pokúsili zvoľniť kritériá na prijatie do zboru a mienia sa do budúcnosti snažiť väčšou otvorenosťou zlepšiť mienku verejnosti o tejto práci.


Palestínski militanti z Gazy vystrelili na Izrael mínometné strely

Izraelské médiá informovali, že jedna zo striel dopadla do blízkosti materskej školy.

GAZA, TEL AVIV. Palestínski militanti z pásma Gazy vypálili v utorok ráno na južný Izrael 27 mínometných striel. Izraelské letectvo reagovalo sériou odvetných náletov na Gazu, informovala agentúra DPA. Mínometné granáty vypálené militantmi zneškodnil izraelský systém protivzdušnej obrany Železná kupola. Útok si preto na izraelskej strane nevyžiadal nijaké zranenia. Podľa agentúry AP išlo zrejme o najväčší jednotlivý mínometný útok z Gazy od vojny medzi Izraelom a palestínskym radikálnym hnutím Hamas v roku 2014. Izraelské médiá informovali, že jedna zo striel dopadla do blízkosti materskej školy, ktorú mali zakrátko otvoriť. Pásmo Gazy kontroluje Hamas, ale operuje v ňom aj viacero menších militantných skupín. Palestínske zdroje informovali, že po rannej paľbe nasledovali izraelské nálety na viaceré ciele v pásme Gazy. Z miest útokov sa ozývali silné explózie. Medzi Izraelom a Hamasom vládne v súčasnosti ešte väčšie napätie než zvyčajne, a to v dôsledku masových protiizraelských protestov, ktoré sa v pohraničí pásma Gazy konajú pravidelne od konca marca.


Všetky banky na svete patria Rothschildovcom, okrem troch. Dôvody, prečo je to hoax

Nezmysel o centrálnych bankách zaujal viac ako 26-tisíc ľudí. Pravda sa pritom dá jednoducho overiť.

„Na svete sú už iba tri krajiny bez rothschildovských centrálnych bánk: Sýria, Irán a Severná Kórea. Ešte sa čudujete, prečo s nimi stále vedieme vojny?“ Takúto sugestívnu otázku kladie obrázok podfarbený portrétmi vysmiatych bankárov fajčiacich hrubé cigary. Neznámemu autorovi sa pritom do dvoch viet podarilo vtesnať hneď niekoľko zjavných nezmyslov. Centrálne banky sú zväčša štátne inštitúcie (môžu mať aj súkromných spoluvlastníkov), cez ktoré konkrétny štát realizuje svoju menovú politiku či vydáva peniaze. Nie sú to komerčné banky. Rothschildovci v niektorých centrálnych bankách v minulosti skutočne vplyv mali. Cez sieť bánk mala táto prominentná rodina v minulosti vplyv napríklad v americkom Federálnom rezervnom systéme či v Bank of England. Dnes sa ich konglomerát venuje najmä privátnemu bankovníctvu a globálnym konzultáciám. Zaujímavé je aj to, že sir Evelyn de Rothschild je osobným finančným poradcom britskej kráľovnej Alžbety II. Nikde však nenájdete dôkaz, že by Rothschildovci ovládali každú centrálnu banku na svete, okrem spomenutých troch štátov. Museli by ovládať aj tú slovenskú, nehovoriac o ruskej či čínskej. Výrok, že my alebo Spojené štáty vedú so Sýriou, s Iránom a so Severnou Kóreou vojny, je v najlepšom prípade polopravdou. Vzťahy Američanov s týmito krajinami sú však vyhrotené, no vždy z iných dôvodov. Severná Kórea je de iure vo vojne s Južnou Kóreou. Kórejskú vojnu totiž v júli 1953 ukončilo iba prímerie, nie trvalá mierová zmluva. Prímerie síce narušujú občasné incidenty, no nejde o regulárnu vojnu. Spojené štáty preto nie sú vo vojnovom stave so Severnou Kóreou. Priebežne sa ju snažia držať na uzde, chránia tým najmä svojich spojencov v regióne - Južnú Kóreu a Japonsko. Spojené štáty nie sú vo vojne ani s Iránom, hoci od islamskej revolúcie neudržiavajú diplomatické styky a USA sa priebežne snažia iránsky režim podkopávať. Deje sa to najmä podporou tamojších opozičných síl, no Spojené štáty najmä počas administratívy Georgea Busha vysielali do Iránu aj malé skupiny príslušníkov vlastných ozbrojených síl. Intenzívnejšie sa Amerika angažuje iba v Sýrii. Okolo tejto rodiny koluje mnoho konšpiračných teórií. Ich šírenie často poháňa obyčajný antisemitizmus, Rothschildovci sú totiž židia. Pochádzajú z Nemecka a ich vplyv a bohatstvo dosiahli vrchol v 19. storočí. Ak by aj obrázok hovoril pravdu, nie je celkom jasné, čo by táto rodina dosiahla dobytím práve týchto troch krajín, z ktorých jedna (Severná Kórea) je chudobná a druhá (Sýria) je zdecimovaná vojnou a prakticky rozpadnutá.


Pandy sme zachránili, na tieto škaredšie zvieratá zabúdame

Nosaté opice a dážďovky s nohami nie sú vhodnými kandidátmi na maskotov environmentálnych kampaní.

BRATISLAVA. Zo zvieracieho kráľovstva prichádzajú dobré aj zlé správy – zatiaľ čo milovaným pandám sa darí lepšie, horské gorily sú na tom podstatne horšie. Za posledných desať rokov stúpla populácia pánd o približne sedemnásť percent, hlási Medzinárodná únia pre ochranu prírody. Stav ohrozenia druhu znížili z ohrozený na zraniteľný. Je to aj vďaka veľmi intenzívnej celosvetovej kampani na ich ochranu a zotavenie, ktorá viedla k snahe o zachovanie, ale aj vytvorenie nových vhodných prostredí pre ich život. Horské gorily, žijúce v Kongu, Rwande a Ugande také šťastie nemali. Za posledných dvadsať rokov vymizli zhruba tri štvrtiny ich populácie. Ich počet sa v súčasnosti odhaduje na päť tisíc jedincov – sú teda označené za kriticky ohrozené. Na vine sú občianske vojny, ktoré v regióne rozšírili zbrane a robia ho vysoko nestabilným. Ľudské aktivity ničili prirodzené prostredie goríl už dlhšie, ale je to hlavne nárast ilegálneho lovu, ktorý spôsobil ich rýchly pokles. Prípad pánd dokazuje, že ak sa spojí veda, politika a verejný záujem, sme schopní pre tieto ohrozené druhy spraviť nesmierne veľa. Milé a populárne pandy to so svojim výzorom mali ešte celkom jednoduché – nie všetky živočíchy sú na tom esteticky tak dobre. Tu sú niektoré z najškaredších ohrozených živočíchov na našej planéte: Žije výhradne na Borneu, ostrove v juhovýchodnej Ázii. Je celkom ťažké si tieto opice pomýliť s iným druhom. Samozrejme pre ich charakteristické nosy, ktoré môžu narásť až do štvrtiny dĺžky ich tela. Aj keď nám môže prísť škaredý, u samcov je veľkosť nosa meradlom jeho atraktivity. Ich celková populácia klesla o viac ako polovicu za posledných štyridsať rokov. Môže za to hlavne ilegálny lov a ničenie ich prirodzeného prostredia. V súčasnosti sú označené ako ohrozené, podobne ako donedávna pandy. Táto bizarná indická žaba (nasikabatrachus sahyadrensis) trávi väčšinu času pod zemou. Na povrch vylieza iba počas monzúnov, aby sa mohla páriť. Možno aj preto bola biológmi oficiálne katalogizovaná až v roku 2003 a je jedným z najväčších živočíšnych objavov storočia. Jej špecifické nafúknuté a okrúhle telo je výsledkom izolovaného, niekoľko miliónov rokov trvajúceho vývoja. Jej zvláštnosť korunuje zvuk, ktorý vydáva – pripomína kotkodákanie sliepok. Žije v malej oblasti v juhozápadnej Indii vo veľmi špecifických podmienkach, ktoré sa zhoršujú rúbaním lesov kvôli farmám. Najväčší vták Severnej Ameriky, ktorý má rozpätie krídel až tri metre a dožíva sa šesťdesiat rokov. Kondor kalifornský určite pôsobí majestátne, až na svoju scvrknutú a lysú hlavu. Historicky hral veľmi dôležitú úlohu v mytológii mnohých indiánskych kmeňov.  V divočine vymrel už koncom minulého storočia, keď všetkých zvyšných jedincov pochytali a umiestnili do rezervácií. V tej dobe ich bolo iba dvadsať sedem. Jedná sa o jeden z prípadov, kde sa záchrana podarila. Podľa správy z roku 2011 žije v súčasnosti približne štyristo jedincov, z toho dvesto mimo rezervácií. Naďalej sa však považuje za kriticky ohrozeného. Tento slepý obojživelný mlok, pripomínajúci dážďovku s nohami, je endemitom žijúcim v podzemných jaskyniach Dinárskej horskej sústavy na Balkánskom polostrove. Prvá zmienka o ňom pochádza zo sedemnásteho storočia, keď ho kraňský (dnešné Slovinsko) historik Valvasor opísal ako dračie mláďa. Dodnes je dôležitým symbolom slovinského prírodného dedičstva – bol aj na slovinských toliaroch. Jeho popularita mu mohla v konečnom dôsledku aj ublížiť. Mnohí ľudia ich chytali a predávali sa aj na čiernom trhu. Jaskyniar je však veľmi citlivý na zmeny svojho prostredia, aj najmenšie znečistenie podzemných vôd môže byť smrteľné. Maskot spoločnosti pre konzerváciu škaredých zvierat. Táto hlbokomorská ryba v roku 2013 bezkonkurenčne vyhrala súťaž o najškaredšie zviera na planéte. Žije v okolí Austrálie a Nového Zélandu v hĺbkach väčších ako jeden kilometer. Tlak v týchto miestach je tak vysoký, že plynové vaky, ktoré ryby bežne používajú na vznášanie vo vode, tu nefungujú. Telo tejto ryby je preto zo želatínového materiálu, ktorý má nižšiu hustotu ako voda. Blobfish (Psychrolutes marcidus) teda nemá príliš pevný tvar a po vybratí z vody sa doslova rozleje na neforemnú masu. Často je vedľajším úlovkom pri hlboko oceánskych lovoch – biológovia sa preto obávajú, že sa môže ísť o ohrozený druh.


Tureckú členku Islamského štátu odsúdili na trest smrti

Súd vymeral tresty aj desiatim ďalším ženám rôznych národností, všetky dostali doživotie.

BAGDAD. Iracký súd odsúdil tureckú občianku na trest smrti obesením po tom, čo ju uznal za vinnú z členstva v teroristickej organizácii Islamský štát. Informovala o tom agentúra Reuters s odvolaním sa na pondelňajšie vyhlásenie príslušného súdu v Bagdade. Súd vymeral tresty aj desiatim ďalším ženám rôznych národností. Všetky dostali doživotie. Proti verdiktom sa môžu odvolať. "Súd vyniesol desať verdiktov doživotného trestu odňatia slobody pre desať žien, ktoré uznal za vinné z terorizmu, a odsúdil na trest smrti obesením ďalšiu teroristku, ktorá má turecké občianstvo," oznámil súd. Za členstvo v Islamskom štáte odsúdili koncom januára v Iraku na trest smrti obesením aj nemeckú občianku marockého pôvodu. Podľa súdu sa priznala, že spolu so svojimi dvoma dcérami sa stala členkou Islamského štátu po tom, čo vycestovala z Nemecka do Sýrie, odkiaľ neskôr odišla do Iraku. Obe jej dcéry sa neskôr vydali za bojovníkov Islamského štátu. Odsúdená Nemka - týždenník Der Spiegel ju identifikoval ako Lamiu K. - je jedným zo štyroch občanov Nemecka, ktorých zadržali vlani pri oslobodzovaní mesta Mósul od Islamského štátu. Okrem nej sa vo väzbe nachádzajú aj jej dcéra Nadia, tínedžerka Linda W. a Fatima M. narodená v Čečensku. Po dobytí území v severnej a strednej časti Iraku, ktoré kedysi ovládali islamisti, zajali iracké vládne sily viacero cudziniek pôsobiacich v štruktúrach IS.


SPRÁVU AKTUALIZUJEMEŠéf Ústavu pamäti národa čelí kritike vlastných zamestnancov za zastrašovanie

Šéf ÚPN Ondrej Krajňák v posledných mesiacoch vyhodil kotlebovca a lektora marxizmu-leninizmu.

BRATISLAVA. Šéf Ústavu pamäti národa Ondrej Krajňák sa správa autoritatívne a od začiatku tohto roka prenasledoval zamestnancov za ich názory. Tvrdia to členovia dozornej rady ústavu, ktorí v stredu oznámili poslancom svoje námietky voči jeho práci.   „Zamestnanci boli častokrát perzekuovaní za svoje názory. Je tam atmosféra strachu. Situácia je neznesiteľná,“ povedal Juraj Hamuľák, predseda Dozornej rady Ústavu pamäti národa.  Krajňák tento rok vyhodil Martina Lacka, ktorý verejne podporil stranu Mariana Kotlebu.  „Ak niektorí zamestnanci porušia zákon musím konať. Nemôžem tolerovať podpriemernú kvalitu výstupov a bezdôvodné poškodzovanie dobrého mena ústavu,“ povedal v stredu na výbore Krajňák.  Dodal, že nikto mu nedal správu s kritikou voči jeho práci a o téme zasadania výboru sa dozvedel až z Facebooku poslanca Smeru Martina Glváča.  Od začiatku roka rada podľa Hamuľáka dostala 20 až 30 podnetov k práci svojho šéfa. Krajňák podľa neho prijímal vnútorné pravidlá bez konzultácie s radou a netransparentne vysúťažil právne služby externej firmy, hoci si zamestnáva právnika.   Kritika prichádza mesiac po tom, ako šéf ÚPN Ondrej Krajňák koncom augusta vyhodil kontroverzného historika Martina Lacka. Lacko podľa vedenia ÚPN svojimi výrokmi hrubo urazil štatutárneho zástupcu Ústavu pamäti národa, znížil jeho vážnosť a autoritu a verejne spochybnil jeho výkon ako riaditeľa.   „Podľa rozhodovacej praxe súdov platí, že konanie, ktorým zamestnanec uráža zamestnávateľa a znižuje jeho autoritu, je považované za závažné porušenie pracovnej disciplíny,“ píše Krajňák v liste pre Lacka, ktorý si historik zverejnil na webovej stránke. Lackove výroky sa týkali článku denníka SME, v ktorom sa šéf ústavu sťažuje, že si jeho zamestnanci robia, čo chcú, a nevenujú sa svojim úlohám. Úrad im preto udelil sankcie – upozornil ich. Z Krajňákových vyjadrení na májovom zasadnutí parlamentného výboru pre ľudské práva vyplýva, že by mohlo ísť o kontroverzných historikov Jána Bobáka a Martina Lacka. „Ja predsa nemôžem donekonečna akceptovať, že si zamestnanci budú robiť, čo chcú,“ povedal vtedy členom výboru. Krajňák Lackovu prácu v ÚPN kritizoval s tým, že sa vo svojej štúdii venoval americkému bombardovaniu závodu Apollo v Bratislave počas druhej svetovej vojny.  „ÚPN sa má v prvom rade mapovať zločiny nacizmu a komunizmu a venovať sa ich obetiam, a tomu sa on nevenoval,“ povedal výboru. V práci boli navyše Američania vykreslení ako agresori, hoci bojovali proti nacizmu, čo kritizovali aj ďalší odborníci z ústavu.  Martin Lacko viackrát v minulosti podporil extrémistickú stranu Mariana Kotlebu, dokonca ľudí pred voľbami vyzýval, aby ju volili. „Veríme, že v nastolenej línii nekompromisnej obhajoby slovenských záujmov bude strana pokračovať, a preto jej dávame svoj hlas,“ píše sa vo výzve, ktorú Lacko podpísal. Kotleba pritom každoročne počas osláv SNP provokuje, spochybňuje význam povstania a velebí Jozefa Tisa.  Zákon o ÚPN pritom hovorí, že ústav má vykonávať nestranné hodnotenie obdobia neslobody a analyzovať prejavy fašistického a komunistického režimu a ich ideológií. Ďalšou kontroverznou postavou v ústave je Ján Bobák, bývalý člen komunistickej strany a lektor marxizmu-leninizmu. Do ÚPN ho prijal ešte bývalý šéf, nominant SNS Ivan Petranský, ktorý s ním predtým pracoval v Historickom ústave Matice slovenskej. Jeho prítomnosť v ústave Krajňák v minulosti viackrát kritizoval a neskôr ho takisto vyhodil.


Mandelova exmanželka a ikona boja proti rasizmu dostane štátny pohreb

Madikizelová-Mandelová bola za neochvejný aktivizmus počas 27-ročného väznenia Mandelu uznávaná ako hrdinka

JOHANNESBURG. Juhoafrická republika (JAR) v utorok žialila nad smrťou ikony boja proti apartheidu Winnie Madikizelovej-Mandelovej, ktorej úmrtie vo veku 81 rokov oznámil v pondelok jej osobný asistent. Niekdajšej manželke prvého černošského juhoafrického prezidenta Nelsona Mandelu usporiadajú o necelé dva týždne, presne 14. apríla, štátny pohreb. Informovala o tom tlačová agentúra DPA. Stovky podporovateľov radikálnej opozičnej strany Bojovníci za ekonomickú slobodu (EFF), oblečení v červených odevoch, pochodovali k domu Madikizelovej-Mandelovej v Sowete, na černošskom predmestí Johannesburgu, aby vzdali poctu "Matke národa". Pochod zachytávali aj zábery televízií. Julius Malema, ktorý vedie EFF, bol kedysi verným členom vládnucej strany Africký národný kongres (ANC) - do ktorej patrili tiež Nelson Mandela a Madikizelová-Mandelová - ale s Mandelovou exmanželkou udržiaval priateľstvo aj po svojom odchode z ANC a založení vlastnej strany. Malema navštívil Madikizelovej-Mandelovej dom v Sowete a ocenil jej veľký prínos pre boj za oslobodenie Južnej Afriky. Zároveň poznamenal, že strana EEF na rozdiel od ANC sa "za ňu nikdy nehanbila". Madikizelová-Mandelová bola i kontroverznou postavou. Svojho času bola za neochvejný aktivizmus a za svoju odvahu počas 27-ročného väznenia Mandelu uznávaná ako hrdinka, no neskôr aj zatracovaná za to, kam až bola schopná v rámci svojho boja zájsť, priblížila agentúra DPA. Stála po Mandelovom boku, keď sa 11. februára 1990 víťazoslávne vynoril po prepustení z väzenia. V roku 1994 sa Mandela stal prezidentom. Dvojica sa rozviedla v roku 1996, po takmer 40 rokoch manželstva. Madikizelová-Mandelová si však udržala obrovské množstvo nasledovníkov a politici aj celebrity po celom svete vyjadrili zármutok na jej úmrtím. Prezident JAR Cyril Ramaphosa oznámil, že zádušná omša sa bude za zosnulú Madikizelovú-Mandelovú slúžiť 11. apríla a štátny pohreb sa uskutoční v Johannesburgu 14. apríla.


Kým Orbán straší utečencami, jeho vláda predáva právo na pobyt v Schengene

Európa sa vďaka maďarskej vláde otvorila pred takmer desať tisíc ľudí zo zahraničia. Láka Rusov, Číňanov či Bangladéšanov.

BUDAPEŠŤ, BRATISLAVA. Na jednej strane rétorika maďarského premiéra Viktora Orbána o tom, že schengenský priestor treba uchrániť od migrantov či plánované referendum, v ktorom sa Maďari vyjadria k budúcemu fungovaniu kvót, podľa ktorých bude utečencov Únia prijímať. Na druhej strane - celkom iná realita. Existujú aj vyvolení z mimoschengenského priestoru, ktorých Maďari predsa radi príjmu. Ak máte 360-tisíc eur a vôľu získať povolenie na pobyt, krajina vám to umožní. Stačí si kúpiť dlhopis. Využilo ho už takmer desať tisíc ľudí. Jeho podmienky sú od tohto roka ešte priaznivejšie. Program Maďarsko spustilo v roku 2013. Princíp bol jednoduchý - za kúpu dlhopisu dostal žiadateľ bezvízový prístup do schengenského priestoru a možnosť zostať v ňom maximálne 90 dní.  “Cieľom je vytvoriť inštitúciu, ktorá v Maďarsku umožní ‘pobyt investorov’,” vyjadrili sa podľa Reuters na jeseň 2012 zákonodarcovia, ktorí zákon podporili. “Návrh spája získavanie občianstva a nákup dlhopisov. To bude viesť k pomoci financovaniu štátu.” Program sa nazýva Hungarian Residency Bond Program. Agentúry, ktoré ho poskytujú, sa medzičasom nachádzajú v Číne, Iráne, Rusku či Saudskej Arábii. Potenciálnych zákazníkov program láka slovami o rýchlom vybavení žiadosti, ktoré má trvať len dva mesiace. Je to podľa neho ponuka, ktorá sa neodmieta. “Najlacnejšia ponuka v Európe,” píše Hungarian Residency Bond Program na svojej oficiálnej webstránke. “Zaistite svoju budúcnosť a budúcnosť svojej rodiny hneď teraz.”  “Staňte sa certifikovaným partnerom, objavte všetky výhody,” píše zas agentúra Arton Capital, jedna z najúspešnejších agentúr tohto druhu. “Staňte sa suverénnym partnerom, pomôžte svojej krajine pri zahraničných investíciách.” “Európa nikdy nebola taká dosiahnuteľná!” tvrdí agentúra Voldan Group, ktorá zákazníkov získava v regióne balkánskych a postsovietskych krajín.  “Maďarsko je bezpečná krajina,” píše ďalej Hungarian Residency Bond Program. “Investujete do maďarských vládnych dlhopisov. Maďarsko je odrazovým mostíkom k biznisu v celej Európe.” Na webových stránkach sa často stretnete s podobnými tvrdeniami - že cesta do Európy nikdy nebola jednoduchšia, a že zmluva s agentúrou je pre vás zárukou bezpečnej a šťastnej budúcnosti. Hungarian Residency Bond Program na svojej stránke tiež hrdo oznamuje novinky - že maďarský parlament prijal nový zákon, ktorý program ešte vylepšuje. Od 1. júla 2016 nedostane cudzinec len povolenie na pobyt do 90 dní. Po šiestich mesiacoch môže získať aj trvalý pobyt. Takisto ho získa aj jeho manžel či manželka, deti a rodičia. Ďalšou novinkou je, že žiadatelia pri prihláške nepotrebujú maďarskú adresu, a to, že že do piatich rokov života v schengenskom priestore sa má cena dlhopisu, teda 300-tisíc eur, žiadateľom vrátiť. Prídu tak len o približne 60-tisíc eur na celú rodinu, ktoré si účtujú firmy predávajúce dlhopisy. Takýmto ponukám sa darí ako nikdy predtým, viacerí tvrdia, že dopyt i ponuka podobných možností stúpa. Hungarian Residency Bond Program tvrdí, že od jeho spustenia úspešne vybavil prihlášky 3637 žiadateľov, 9735 ľudí pobyt skutočne dostalo. Nepomer je spôsobený práve zarátaním rodinných príslušníkov žiadateľov. Podľa informácií, ktoré portál Politico získal od hovorkyne Úradu vlády dominovali ľudia z Číny (3090), Ruska (228) a Iránu (35). Už pred prijatím zákona sa diskutovalo práve o Číňanoch - mali to byť oni, kto svojimi investíciami najviac pomôže maďarskej ekonomike, píše Reuters. Politico sa však zhováralo napríklad aj s podnikateľom z Bangladéša. Jeho najväčšou motiváciou práve to, že nemusel absolvovať dlhú byrokratickú cestu za vízami. Spoločnosť Arton Capital mu ich vybavila za pár mesiacov. “Bežne ženy a mužov z Bangladéša zadržia,” hovorí pre portál. Hoci sa maďarskému programu darí čoraz viac, mnohí odborníci s konceptom nesúhlasia. Nepáči sa im, že majú takto vďaka Maďarsku do Schengenu prístup zámožní ľudia, ktorí majú v domácej krajine problémy so zákonom. To dokazuje aj nedávny prípad podnikateľa z Ruska, ktorý v domovine neplatil dane. Mnohí tak program označujú za podkopávanie pravidiel schengenského priestoru. “Ľuďom, ktorí žijú na vidieku a v malých mestách hovoria, že migranti im zoberú prácu a znásilnia ich dcéry, a popri tom predávajú tieto povolenia,” hovorí pre Politico opozičný politik Peter Niedermuller. Maďarskí politici, ktorí, naopak, systém podporujú, argumentujú tým, že program nie je žiadnou novinkou. Vo svete ho využívajú napríklad na Cypre, Malte, ale aj v Spojenom kráľovstve či Írsku - a vo všetkých krajinách za vyššie sumy, ako 300-tisíc eur. Navyše tvrdia, že počet ľudí, ktorí prídu do Maďarska takouto cestou, sa s prílevom utečencov vôbec nedá porovnávať. Tento text ste mohli čítať vďaka tomu, že platíte za obsah. Vážime si to.


Bývala slovenská reprezentantka získala titul v ženskej NBA, šampiónkou sa stala už druhýkrát

Washington Mystics oslavuje premiérový triumf.

BRATISLAVA. Bývala slovenská basketbalová reprezentantka Kristi Toliverová získala v zámorskej WNBA svoj druhý titul. Vo štvrtkovom rozhodujúcom piatom zápase finálovej série jej tím Washington Mystics zdolal Connecticut Sun 89:78 a oslavuje premiérový triumf v histórii klubu. Cenu pre najužitočnejšiu hráčku finálovej série získala Belgičanka Emma Meessemanová, ktorá v záverečnom dueli sezóny dosiahla 22 bodov. O osude dramatického stretnutia rozhodla záverečná štvrtina. Connecticut do nej vstupoval s dvojbodovým náskokom, ale zápas nedotiahol do úspešného konca. Všetci hovoria, že nikdy nezabudnete na svoj prvý titul, ale dnes sme prepísali históriu, čo tento titul posunie na inú úroveň. Ľudia z tímu sú moja rodina, urobila by som pre nich čokoľvek. Minulý rok sme vo finále prehrali, a tak sme boli extrémne motivované v tejto sezóne. Som veľmi hrdá. Rozdielová sa ukázala byť séria 8:0, ktorú domáce hráčky predviedli za vyrovnaného skóre 72:72. Štyri body v tomto úseku hry a dokopy 21 dosiahla Američanka Elena Delle Donneová, ktorú po celú sezónu sprevádzali zranenia. Pre zlomeninu nosa nastupovala s ochrannou maskou na tvári a tiež s ortézou na pravom kolene. "Je to fenomenálne, ťažko opísať moje pocity slovami. Je skvelé vyhrať s takouto skupinou ľudí, budeme si to dlho pamätať. Trošku som smutná, že skončila sezóna, no ukončili sme ju vo veľkom štýle," cituje slová 30-ročnej líderky Mystics Delle Donneovej agentúra AP. Zaujímavú sériu zažil aj tréner víťazného tímu Mike Thibault, ktorý v rokoch 2003 až 2012 viedol mužstvo Connecticutu. Zo 40-minútovej porcie hracieho času len 145 sekúnd chýbala na palubovke Kristi Toliverová, ktorá vlastní aj slovenské občianstvo. Krajinu pod Tatrami reprezentovala na ME 2015, kde Slovenky dosiahli deviate miesto. Trojnásobná účastníčka Zápasu hviezd WNBA prispela k prvému titulu Washingtonu v kľúčovom dueli 18 bodmi, štyrmi asistenciami a štyrmi doskokmi. Ako jediná z tímu získala titul v WNBA už druhýkrát, keďže v sezóne 2015/2016 súťaž ovládla aj vo farbách tímu Los Angeles Sparks. "Všetci hovoria, že nikdy nezabudnete na svoj prvý titul, ale dnes sme prepísali históriu, čo tento titul posunie na inú úroveň. Ľudia z tímu sú moja rodina, urobila by som pre nich čokoľvek. Minulý rok sme vo finále prehrali, a tak sme boli extrémne motivované v tejto sezóne. Som veľmi hrdá," cituje vyjadrenia Kristi Toliverovej web asapsports.com.


Americký Kongres zrejme vyšetrí Trumpove obvinenia z odpočúvania

Bývalý predstavitelia tajných služieb a kongresmani označili obvinenia za nebezpečné a nepravdivé.

WASHINGTON. Americký Kongres údajne vyhovie žiadosti prezidenta Donalda Trumpa a nechá preveriť jeho nepodložené tvrdenia, podľa ktorých bývalý prezident Barack Obama prekročil svoje právomoci, keď nariadil odpočúvanie jeho telefonátov. Informovala o tom v pondelok agentúra AP s odvolaním sa na vyhlásenie viacerých kongresmanov. Šéf Bieleho domu v nedeľu vyzval Kongres, aby začal vyšetrovať bývalého prezidenta Baracka Obamu pre údajné zneužitie právomocí. Trump v sobotu na Twitteri obvinil Obamu, že vlani počas predvolebnej kampane nariadil odpočúvanie jeho telefonátov. Bývalý predstavitelia tajných služieb a kongresmani označili Trumpove obvinenia za nebezpečné a nepravdivé. Bývalý riaditeľ amerických tajných služieb James Clapper vyhlásil, že "žiadne takéto odpočúvanie prezidenta, v tom čase dezignovaného prezidenta, alebo ešte kandidáta ani jeho tímu nebolo vedené".


Británia bude pokračovať v pátraní po dievčatku, ktoré zmizlo v Portugalsku

Dievčatko zmizlo z dovolenkového apartmánu na juhu Portugalska pred jedenástimi rokmi.

LONDÝN. Polícia v Británii dostane viac finančných prostriedkov na to, aby mohla pokračovať v pátraní po Madeleine McCannovej - britskom dievčatku, ktoré zmizlo počas dovolenky v Portugalsku a je nezvestné už 11 rokov. Informovala o tom agentúra DPA. Britská vláda v utorok potvrdila, že vyhovie žiadosti Metropolitnej polície a poskytne jej finančné prostriedky na pokračovanie v tomto prípade. Dievčatko malo ešte len tri roky, keď v máji 2007 zmizlo z dovolenkového apartmánu v dedine Praia da Luz v regióne Algarve na juhu Portugalska. Jej rodičia v tom čase večerali v neďalekej reštaurácii. Britská polícia vyšetruje tento prípad od roku 2011. Portugalská polícia v roku 2008 pátranie ukončila, ale opätovne ho otvorila v októbri 2013 po tom, ako britská strana informovala o odhalení niekoľkých nových stôp. Portugalská polícia istý čas podozrievala rodičov, že to oni spôsobili Madeleininu smrť; potom sa pokúsila záležitosť ututlať. McCannovci zažalovali detektíva Goncala Amarala, ktorý prípad opísal v knihe. Tá napokon nemohla byť zverejnená. Zriadená bola aj webová stránka venovaná nezvestnej.


Stovky ľudí si v americkom Annapolise uctili pamiatku zavraždených novinárov

Na začiatku prečítali nahlas mená zavraždených.

ANNAPOLIS. Stovky ľudí sa zišli v piatok večer na sviečkovom pochode v meste Annapolis v americkom štáte Maryland, aby si uctili pamiatku piatich obetí streľby v redakcii miestnych novín. Na začiatku prečítali nahlas mená zavraždených a nasledoval pochod centrom mesta. Niektorí účastníci niesli transparenty s nápismi #AnnapolisStrong (Silný Annapolis). Vlajky v meste boli spustené na pol žrde. Tridsaťosemročný Jarrod W. Ramos spustil vo štvrtok paľbu v redakcii novín Capital Gazette, pričom zabil štyroch novinárov a jednu administratívnu pracovníčku. Polícia páchateľa po čine zadržala a medzičasom už čelí obvineniam z viacnásobnej vraždy. Ramos, ktorý podľa amerických médií neúspešne žaloval noviny v roku 2012 za ohováranie, sa novinárom denníka opakovane vyhrážal. Prezident Donald Trump, ktorý opakovane obviňuje médiá zo zverejňovania "falošných správ" a klamstiev, "strašné, strašné" vraždy odsúdil.


Zelenay s Molčanovom prehrali v druhom kole štvorhry na Roland Garros

PARÍŽ. Slovenský tenista Igor Zelenay a Ukrajinec Denis Molčanov nepostúpili do osemfinále štvorhry mužov na druhom grandslamovom turnaji sezóny Roland Garros v Paríži (dotácia 18 232 000 eur, antuka). V utorňajšom stretnutí 2. kola prehrali so srbskou dvojicou Dušan Lajovič, Janko Tipsarevič 5:7, 6:7 (5). Tridsaťsedemročný Zelenay sa na parížskej antuke dostal najďalej pred desiatimi rokmi, kedy sa do 3. kola prebojoval po boku Čecha Jaroslava Levinského. Práve 3. kolo je pre rodáka z Trenčína Zelenaya maximom na turnajoch "veľkej štvorky". Okrem Roland Garros 2009 ho dosiahol aj na Wimbledone 2008 a 2009 aj Australian Open 2010. Štvorhra mužov - 2. kolo: Dušan Lajovič, Janko Tipsarevič (Srb.) - Denis Molčanov, Igor Zelenay (Ukr./SR) 7:5, 7:6 (5)


Americká vláda naďalej zadržiava vyše dvetisíc detí

Úrady neobjasnili, ako dlho bude proces zjednotenia s rodinami trvať.

WASHINGTON. Americká vláda oznámila, že v jej zariadeniach sa nachádza 2053 detí, ktoré boli na hraniciach s USA oddelené od rodičov v súvislosti s politikou nulovej tolerancie prezidenta Donalda Trumpa. Vyplýva to zo správy amerického ministerstva pre vnútornú bezpečnosť (DHS), o ktorej v neďeľu informovali agentúry Reuters a AP. Dokument DHS ďalej uvádza, že vláda USA do rodín migrantov už vrátila 522 detí a pracuje na tom, aby aj ostatné deti boli zjednotené so svojimi rodinami. Podľa správy vláda Spojených štátov presne vie, v ktorých zariadeniach sa zadržané deti nachádzajú, a na zjednotenie detí s rodinami má vytvorený "dobre koordinovaný" proces. Ako však priblížila AP, americké úrady neobjasnili, ako presne bude tento proces fungovať a ako dlho bude trvať. DHS v dokumente zároveň zverejnila kontaktné údaje, na ktoré sa rodičia alebo opatrovníci môžu obrátiť, keď sa snažia zistiť, či sa ich dieťa nachádza v jednom z centier úradu Spojených štátov pre zdravotníctvo a služby ľuďom (HHS). Deti boli totiž po oddelení na hraniciach rozosielané do centier HHS po celých Spojených štátoch, čo vyvolalo obavy, že ich rodičia alebo príbuzní sa nemusia nikdy dozvedieť, kde sa nachádzajú, píše AP. Správa amerického ministerstva pre vnútornú obranu prišla len niekoľko dní po tom, ako prezident USA podpísal nariadenie, ktoré udrží rodiny migrantov pokope aj po prechode cez hranice USA s Mexikom.


Trump priznal peniaze pre pornoherečku, príbeh opäť zmenil

Právnik Michael Cohen zaplatil pornoherečke 130-tisíc dolárov, aby mlčala o vzťahu s Trumpom.

WASHINGTON. Americký prezident Donald Trump sa "dozvedel až časom", že jeho osobnému právnikovi Michaelovi Cohenovi bolo preplatených 130-tisíc dolárov, ktoré poskytol krátko pred prezidentskými voľbami v roku 2016 pornoherečke Stormy Danielsovej, aby mlčala o údajnom pomere s neskorším víťazným kandidátom. Uviedla to vo štvrtok hovorkyňa Bieleho domu Sarah Sandersová, ktorú citovala agentúra AP. Nový Trumpov právnik Rudy Giuliani, bývalý starosta New Yorku, predtým v televíznych rozhovoroch povedal, že Trump nahradil Cohenovi spomínanú tajnú platbu z októbra 2016. Označil to za legálnu transakciu, ktorá nebola v rozpore s pravidlami volebnej kampane. Samotný Trump náhradu Cohenovi vo štvrtok ráno priznal vo svojich tweetoch, hoci dovtedy popieral, že by bol vedel o platbe Danielsovej. Podľa Giulianiho bol prezident oboznámený so všetkými podrobnosťami tejto záležitosti iba pred zhruba desiatimi dňami. Hovorkyňa Sandersová zase uviedla, že prvú informáciu o nahradení platby Cohenovi získala až zo stredajších interview s Giulianim. Právnik Cohen je kľúčovou postavou vo viacerých súdnych prípadoch vrátane vyšetrovania zasahovania Ruska do prezidentských volieb v Spojených štátoch či platby pornoherečke Danielsovej, ktorá tvrdí, že mala s Trumpom pomer. Biely dom opakovane poprel akýkoľvek dôverný vzťah medzi nimi. Stormy Danielsová, vlastným menom Stephanie Cliffordová, chce teraz súdnou cestou odstúpiť od dohody o mlčanlivosti, keďže je podľa nej neplatná. V súčasnosti 39-ročná Danielsová tvrdí, že mala jedenkrát pohlavný styk s Trumpom počas golfového turnaja v Lake Tahoe v roku 2006 - vtedy bol miliardár už ženatý so súčasnou prvou dámou Melaniou.


DOBRÉ RÁNODobré ráno: Kiska chystá stranu. Čo to spraví s Mostom či s KDH

Kiska plánuje stranu

Komentár Tkačenka

Stĺpček

Podcast

Viaceré strany by zrazu mohli mať problémy.

Šušká sa okolo toho už niekoľko mesiacov, no posledné dni sa predsa len zdá, že klebety môžu mať reálny základ. Prezident Andrej Kiska by po odchode z prezidentského paláca mohol naozaj vstúpiť do aktívnej politiky - a to rovno s novou politickou stranou. Prečo takéto rozhodnutie, ako k nemu u Andreja Kisku prišlo, kto by mohol byť jeho súčasťou a čo spraví s politickou mapou Slovenska? Tomáš Prokopčák sa rozpráva s Petrom Tkačenkom. Prokurátor podal návrh na predĺženie väzby pre Alenu Zsuzsovú a ďalších obvinených v prípade vrážd Jána Kuciaka a Martiny Kušnírovej. Špeciálna prokuratúra žiada maximálne predĺženie, teda o sedem mesiacov. Slovenskí biskupi sa stiahli a do prezidentských volieb už neplánujú nijako zasahovať. Pred druhým kolom by sa nemali objaviť ani oficiálne odporúčania Konferencie biskupov Slovenska, rozhodnutia KBS by sa mal držať aj trnavský arcibiskup Ján Orosch. Európske krajiny začali prijímať opatrenia pre prípade, že by nastal tvrdý brexit bez dohody. Predseda britského parlamentu medzičasom rozhodol, že vláda nemôže na hlasovanie po tretíkrát predložiť rovnaký návrh dohody o podmienkach odchodu z Európskej únie. Na Ukrajine sa tento rok objavilo už 30-tisíc prípadov osýpok, jedenásť z pacientov aj zomrelo. Dôvodom je, že na Ukrajine je zaočkovaných málo detí, v roku 2016 to podľa Svetovej zdravotníckej organizácie bol len 42 percent ukrajinských detí vo veku jedného roka. Aj pre celú Európu pritom platí, že minulý rok sa počet prípadov osýpok strojnásobil v porovnaní s predchádzajúcim rokom. Dlhoročný prezident Kazachstanu a praktický samovládca krajiny Nursultan Nazarbajev včera po troch desaťročiach svojho vládnutia nečakane rezignoval. Nazarbajev viedol Kazachstan už od rozpadu Sovietskeho zväzu, teraz v prednahratom televíznom prejave povedal, že toto rozhodnutie 78-ročného prezidenta nebolo ľahké. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Za volantom je podcast o autách a automobilovom priemysle - novinky, správy, testy automobilov aj situácie z ciest. Vychádza každý piatok. Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@ sme.sk, pošleme vám cenovú ponuku.


V rodnej krajine je hrdinom, Ibrahimovičovi postavia v Malmö sochu

MALMÖ. Bývalému švédskemu futbalovému reprezentantovi Zlatanovi Ibrahimovičovi postavia v meste Malmö bronzovú sochu. Slávnostne ju odhalia 8. októbra a socha bude mať 270 cm. "Od začiatku to bol môj sen. Tu som začínal, tu je moje srdce," povedal podľa agentúry SID Ibrahimovič. V súčasnosti 37-ročný Švéd sa narodil v Bijeljine na území Bosny a Hercegoviny, no vyrastal na juhu Švédska. V miestnom Malmö FF začal s kariérou v roku 1999. Za švédsku reprezentáciu odohral 116 zápasov a strelil 62 gólov.


Krym bol, je a bude ukrajinský, vyhlásil vo výročnom prejave Porošenko

Ukrajina považuje Krymský polostrov za "dočasne okupované územie", a to od 20. februára 2014.

KYJEV. Ukrajinský prezident Petro Porošenko v utorok zopakoval, že boj za obnovenie územnej celistvosti Ukrajiny "v hraniciach z roku 1991 bol, je a bude jeho hlavným cieľom". Vyhlásil to vo výročnom prejave, ktorý v utorok predniesol na pôde ukrajinského parlamentu. Podľa agentúry UNIAN Porošenko takto reagoval na vyhlásenie ruského prezidenta Vladimira Putina o tom, že otázka Krymu je uzavretá. Porošenko Putinov výrok označil za blud a konštatoval, že "Krym bol, je a bude ukrajinský". Agentúra UNIAN pripomenula, že Putin 3. septembra vyhlásil, že Rusko nemieni Ukrajine vrátiť Krymský polostrov, ktorý sa stal súčasťou Ruskej federácie na jar roku 2014 po referende neuznanom ani vládou v Kyjeve, ani Západom. "Krymský ľud rozhodol, odhlasoval. Historicky je problém uzavretý. Návrat k predchádzajúcemu systému nie je možný," vyhlásil Putin. Porošenko v posolstve k poslancom ukrajinského parlamentu tiež uviedol, že Ukrajina vo svojom boji proti ruskej agresii potrebuje aj naďalej silnú medzinárodnú podporu.  Podľa agentúry Reuters súčasne dodal, že "zabezpečenie tejto podpory je pre našich diplomatov kvôli rôznym objektívnym a subjektívnym faktorom stále ťažšie". Spomedzi týchto faktorov spomenul migračnú krízu v Európe či útoky militantov. Podľa agentúry UNIAN Porošenko informoval, že ukrajinská armáda má uzavretých 40 zmlúv na dodávku výzbroje v celkovom objeme 1,5 miliardy dolárov. Spresnil, že ide o dodávky obrnenej techniky a dronov, ako aj o komunikačné a špionážne zariadenia. Dodal, že pre niekoľkými týždňami bola na Ukrajinu dodaná zásielka zariadení na nočné videnie. Ukrajinský prezident povedal, že vojenská prehliadka, ktorá sa v Kyjeve konala 24. augusta, bola "odpočtom pripravenosti ukrajinskej armády". Dodal, že kým na jar 2014 "ukrajinskí dobrovoľníci bránili vlasť holými rukami, teraz je všetko inak". "Len nech pokúšajú," uviedol preto na adresu východoukrajinských separatistov a ich spojencov. Porošenko vo svojom prejave deklaroval, že "Rusko chce vytvoriť v Donbase protektorát a na základe svojich podmienok ho infiltrovať do zväzku Ukrajiny, aby nás zvnútra nahlodalo". Zdôraznil, že "to Rusku nedovolia". Ukrajinský prezident uviedol, že Ukrajina sa pri svojej obrane musí spoliehať v prvom rade sama na seba, na vlastnú armádu a vlastný vojensko-priemyselný komplex. Dodal, že Ukrajina vynakladá na obranu tri percentá hrubého domáceho produktu, čo je "málo, ale viac si nemôže dovoliť". Uviedol, že keby vedenie Ukrajiny vždy venovalo takú pozornosť ozbrojeným silám ako teraz, "zelení mužíčkovia by sa nedostali na Krym a na Donbase by tiež neboli ruské jednotky". Spresnil, že na východe Ukrajiny bojuje v "rusko-teroristických jednotkách na Donbase takmer 38 500 osôb". Porošenko sa vyjadril aj k nutnosti prijať ústavné zmeny, ktoré označil za životne dôležité. Dodal, že ich prijatie si vyžaduje spoluprácu medzi prezidentom a poslancami. "Bez vás nedôjde ani k zmenám v ústave, ani v zákone o miestnych voľbách v časti Donbasu, ani k inému strategickému kroku," zdôraznil Porošenko. Porošenko vo svojom prejave k poslancom okrem iného varoval, že vo voľbách v roku 2017 by sa k moci mohli dostať politické sily, ktoré sú viac naklonené kompromisu s Kremľom.


Islamisti v Afganistane zastrelili šesť pracovníkov Červeného kríža

KÁBUL. Na severe Afganistanu prišli o život šiesti zamestnanci Červeného kríža. Ďalší dvaja sú nezvestní, informoval v stredu Medzinárodný výbor Červeného kríža (MVČK), ktorý však okolnosti tohto násilného činu nespresnil. K útoku na tím MVČK došlo v severoafganskej provincii Džúzdžán. Podľa jej guvernéra pracovníci Červeného kríža tam rozdeľovali krmivo pre zvieratá. V okrese Kúš Tepa sa však dostali pod paľbu ozbrojencov z džihádistickej organizácie Islamský štát (IS). Guvernér dodal, že vydanie tiel zastrelených humanitárnych pracovníkov sprostredkovali vodcovia kmeňov z oblasti, ktorí pomáhajú aj pri pátraní po dvojici nezvestných. Pred takmer mesiacom sa obeťou únosu v severoafganskej provincii Kundúz stal španielsky zamestnanec Červeného kríža. Na slobodu ho prepustili po 19 dňoch zajatia.


Boje v okolí Tripolisu sa obnovili, prímerie sa skončilo

TRIPOLIS. Boje v okolí líbyjskej metropoly Tripolis sa obnovili po dvojdňovom prímerí, ktoré bojujúce strany dodržiavali počas moslimského sviatku Íd al-adhá. Informovali o tom v utorok líbyjskí predstavitelia. Nemenovaní predstavitelia podľa agentúry AP uviedli, že samozvaná Líbyjská národná armáda vojenského vodcu Chalífu Haftara uskutočnila v noci na utorok letecké údery na južné predmestia Tripolisu. Milície podporujúce medzinárodne uznanú líbyjskú vládu v Tripolise zasa ostreľovali Haftarove sily v oblasti. V sobotu obe strany súhlasili s návrhom misie OSN v Líbyi na prímerie počas sviatku Íd al-adhá, ktorý sa začal v nedeľu. Haftarove sily spustili v apríli ofenzívu s cieľom dobyť Tripolis. Boje si odvtedy vyžiadali viac než 1100 obetí na životoch a vyhnali z domovov vyše 100-tisíc civilistov. V uplynulých týždňoch sa bojové línie sotva posunuli, dodáva AP.


Hannover bude mať najhustejšiu sieť dobíjacích staníc v Nemecku

Dodávateľ elektrickej energie Enercity plánuje uviesť do prevádzky do konca roka 2020 približne 600 staníc.

HANNOVER. Hannover s 544.000 obyvateľmi bude mať zo všetkých nemeckých miest najhustejšiu sieť dobíjacích staníc pre elektrické autá. Dodávateľ elektrickej energie Enercity plánuje uviesť do prevádzky do konca roka 2020 približne 600 verejných dobíjacích staníc, z nich bude v Hannoveri 480. Vedenie podniku o tom informovalo v piatok. Enercity sa doteraz podľa vlastných údajov venovala budovaniu prevažne súkromných dobíjacích staníc. Do konca roka ich dokončí viac ako 900. Zatiaľ ich dokončila takmer 440. Na tento účel vynaložila už 10 miliónov eur. Uviedla to predsedníčka správnej rady spoločnosti Susanna Zaprevaová. Na najvhodnejšie miesta postavenia dobíjacích staníc v Hannoveri sa firma spýtala 2224 obyvateľov. Účastníci prieskumu navrhovali ich postavenie v blízkosti domov a pracovísk.